Mata Kail Tertua Di Dunia Berusia 12, 000 Tahun Ditemui

Satu kertas kajian yang diterbitkan dalam jurnal PLOS One beberapa hari lepas mendedahkan manusia pra-sejarah di Timur Tengah telah mencipta mata kail memancing menarik untuk menangkap haiwan akuatik. Mata kail ini dihasilkan seawal 10,000 SM dan digunakan untuk menangkap haiwan marin seperti ikan kap raksasa. Ini menunjukkan manusia pada ketika itu sudah menemui cara lain untuk menangkap ikan selain menggunakan tangan.

Dengan beberapa pengecualian artifak, agak sukar untuk menemui mana-mana artifak yang menunjukkan manusia sudah memancing seperti rod kayu dan umpan organik. Ini kerana kebanyakan artifak ini sudah pasti hilang ditelan zaman. Tetapi kajian PLOS One ini berdasarkan penemuan koleksi mata kail memancing yang dijumpai baru-baru ini berhampiran Sungai Jordan di Lembah Hula, utara Israel.

Selain 19 mata kail yang diperbuat daripada tu.la.ng, pasukan arkeologi dari Institut Penyelidikan Arkeologi Römisch-Germanisches Zentralmuseum diketuai Antonella Pedergnana turut menemui tujuh buah batu berukir. Batu-batu ini berkemungkinan digunakan sebagai pemberat semasa mereka memancing. Koleksi yang ditemui Pedergnana merupakan koleksi artifak memancing terbesar dari era pra-sejarah dengan anggaran ia berusia lebih 12,000 tahun.

Mungkin ada menyangka mata kail yang dijumpai ini mempunyai saiz yang sama. Hakikatnya, menurut Profesor Gonen Sharon dari Kolej Tel-Hai, Israel, setiap mata kail yang ditemui berbeza antara satu sama lain termasuk dari segi saiz. Beliau percaya ini merupakan bukti orang pra-sejarah mempunyai pengetahuan mendalam tentang tingkah laku ikan yang diburu mereka.

Tambah Profesor Sharon lagi, mata kail ini kelihatan hampir sama dengan mata kail moden. Pemerhatian ini bukan sekadar merujuk cara ia dihasilkan atau saiz tetapi cara ia dibentuk dengan tajam dan sedikit lengkungan. Ciri ini memastikan setiap kali ikan berjaya ditangkap, ia tidak akan terkeluar daripada mulut ikan. Di Lembah Hula, mereka turut menemui banyak tu.la.ng ikan termasuk ikan gap raksasa yang berukuran dua meter panjang.

Tidak seperti mata kail moden yang mempunyai gelung besi sebagai tempat pengikat tali, orang pra-sejarah mempunyai cara tersendiri melekatkan tali pada mata kail mereka. Berdasarkan kajian mereka, mereka mengikat mata kail dengan ikatan beralur dan bonjol yang rumit bagi memastikan ia kekal pada tali. Pasukan pengkaji percaya sesetengah orang pra-sejarah turut menggunakan gam bagi mengukuhkan ikatan yang dibuat.

Profesor Sharon percaya teknologi memancing ini muncul pada permulaan era Neolitik. Pada ketika itu, kumpulan-kumpulan pemburu berbeza mula menetap di stesen-stesen memburu tradisional yang memerlukan bekalan makanan yang berterusan. Dengan situasi tanaman tidak menjadi semakin kerap berlaku ketika itu, memancing merupakan kemahiran kemandirian hidup yang penting apabila mereka beralih daripada memburu kepada bertani.

Menerusi penemuan sama, Profesor Sharon percaya ia berpotensi sebagai asal-usul kaedah pancing layang. Ini kerana para nelayan pra-sejarah ini pasti tahu sesetengah ikan memburu serangga yang terbang berhampiran dengan permukaan air. Justeru, para nelayan ini sudah pasti menggunakan umpan tiruan untuk meniru pergerakan serangga sekaligus membolehkan mereka dapat mengailnya.

Kaedah pancing layang yang digunakan oleh nelayan pra-sejarah Timur Tengah pada 11,000 SM menunjukkan mereka sudah mempunyai pengetahuan mendalam tentang tingkah laku ikan di Lembah Hula. Siapa sangka, teknik yang digunakan oleh para pemancing moden hari ini sentiasa relevan walau apa jenis ikan yang ditangkap sama ada di laut, tasik atau sungai.

RUJUKAN

Cowie, Ashley. (2021, 8 Oktober). Fishing Tackle Used to Catch Monster Carp 12,000 Years Ago, Says Study. Ancient-Origins.

Sumber gambar: Emanuela Cristiani/PLOS One.


Kapak Lenggong Di Perak Berusia Jutaan Tahun Bukti Manusia Prasejarah Wujud

Ramai dalam kalangan Melayu takut terima kebenaran yang manusia prasejarah sudah hidup jutaan tahun.

Apabila takut, mulalah mereka tutup mata dan pekakkan telinga pada hakikat di sebalik kebenaran.

Diberitahu manusia prasejarah sudah ada di Bumi sekurang-kurangnya ratusan ribu. Mereka menggigil tutup mata kata 10,000 tahun sahaja.

Walhal garisan masa 10,000 tahun ini membantutkan pemikiran dalam kedangkalan kerana 1) kaum Jomon sudah wujud di Jepun sejak 35,000 tahun lalu dan 2) penemuan bukti masakan ratusan ribu tahun. Untuk senangkan naratif, mereka cakap “itu kaum jin”.

Dangkal, kerana kalau mereka jin, rakyat Jepun juga jin – kerana rakyat Jepun sekarang adalah keturunan kaum Jomon (Osada & Kawai, 2021).

Apabila dihimpit kebenaran ini, mereka tutup cerita “itu kerja saintis kafir. Saya faham admin bukan Islam”. Apa-apa saja untuk hidupkan naratif dangkal mereka. Punya takut terima kebenaran.

Pucuk Kebenaran Jutaan Tahun

Tempoh sebenar manusia prasejarah masih belum dikenal pasti secara mutlak. Setiap kali satu zaman disahkan, saintis akan jumpa penemuan yang membuktikan manusia daripada zaman lagi tua.

Asal yakin manusia prasejarah 100,000 tahun misalnya… timbul bukti 150,000 tahun… kemudian 300,000 tahun. Ada yang cakap 600,000 tahun. Tiba-tiba 800,000 tahun pula.

Mana satu betulnya? Sebenarnya, semua betul. Itu faktanya. Semua betul, kerana penemuan “paling tua” sentiasa dapat update. Tiada guna untuk pertikai pun, kerana itu hanyalah jendela untuk lari tajuk.

Mungkin ada yang cakap manusia di kanan kelihatan macam beruk. Kalau ada yang rasa sedemikian, kalian rasis.

Semakin banyak dikaji, semakin banyak ditemui. Dan pada tahun 2009, saintis menemui sebilah kapak purba paling tua di dunia iaitu kira-kira 1.5 juta tahun yang lalu (Ferrarese, 2016). Ada kebarangkalian 1.83 juta tahun pun.

Kapak ini ditemui dalam di Bukit Bunuh, suatu alat kegunaan manusia prasejarah untuk mengapak, memotong dan memburu secara harian.

Penemuan ini menulis semula tentang kewujudan manusia prasejarah. Sebelum ini pakar arkeologi mengesahkan rangka manusia prasejarah 11,000 tahun di Gua Gunung Runtuh.

Naratif rangka ini pun sudah membunuh falasi 10,000 tahun diagung-agungkan penafi sains. Rangka tersebut adalah Perak Man, seorang lelaki yang menghidapi gangguan genetik.

Gangguan ini walau bagaimanapun mengangkat lelaki tersebut ke darjat sangat tinggi, sampai dikebumikan dalam sebuah majlis sarat dengan kebudayaan prasejarah.

Terdapat kemungkinan kapak ini dibuat menggunakan bahan meteorite yang menghentam kawasan tersebut. Meteorite ini menjejaskan aliran sungai di situ, suatu kerosakan yang mengambil masa lama untuk pulih.

Perubahan ini berpihak kepada manusia prasejarah yang berkampung di sekitar kawasan sungai ini. Kapak genggam yang ditemui datang daripada kampung tersebut.

Inilah punca kenapa ilmu pengetahuan manusia prasejarah masih terbatas. Kerana saintis semakin mendapat penemuan baharu. Saintis Amerika bernama Hallam Movius berkata Asia tiada alat batu kerana teknologi mundur. Tetapi pendapat Movius adalah daripada zaman 1940-an.

Fitrah sains pula sentiasa memperbaharui dapatan yang ralat. Dulu kala, saintis melihat manusia prasejarah macam beruk.

Sekarang bukti bertambah kukuh yang manusia prasejarah pintar dan tiada beza pun seperti manusia moden. Entah kenapa, masih ramai dalam penafian. Tidak mengapa – sains berpihak pada kebenaran yang tidak mempedulikan sentimen emosi.

RUJUKAN:

Ferrarese, M. (2016, Mei 26). Asia’s secret World Heritage site. BBC Travel.

Osada, N., & Kawai, Y. (2021). Exploring models of human migration to the Japanese archipelago using genome-wide genetic data. Anthropological Science. 129 (1): 45-58.


Cina Pertama Yang Sampai Ke Kerajaan Islam?

Du Huan 杜环 seorang warga Tang China kelahiran Jingzhao 京兆 (juga dikenali sebagai Chang’an, kini Xi’an), mengikuti pasukan Panglima Go Seonji 高仙芝/고선지 dalam Pertempuran Talas (怛罗斯之战/معركة نهر طلاس) di antara rantau Syr Darya, Transoxiana (kini di bawah Kyrgyzstan dan Kazakhstan).

Menariknya, Panglima Go Seonji berketurunan Korea. Beliau merupakan anak kepada Go Sagye 高舍鸡/고사계, seorang panglima kerajaan Goguryeo 高句丽/고구려 yang tewas di tangan kerjasama kerajaan Tang dan kerajaan Silla 新罗/신라. Goguryeo, Silla, dan Baekje 百济/백제 yang juga terletak dalam semenanjung Korea membentuk kisah ‘Three Kingdoms’ tersendiri.

Peper4ngan ini berakhir dengan kemenangan tentera ʿAbbāsīyah pada tahun September 751M, bersamaan dengan bulan 7 tahun ke-10 era Tianbao 天宝 (zaman pemerintahan Maharaja Xuanzong 玄宗). Akibatnya, Du Huan, bersama-sama dengan tawanan perang lain dibawa ke ʿAbbāsīyah.

Berada di negara asing dengan gaya hidup yang berlainan semestinya membawa ketakutan dalam diri kerana tiada persiapan langsung dalam menghadapi kejutan budaya ini. Namun, kami percaya kerajaan ʿAbbāsīyah memberikan layanan yang cukup baik kepada Du Huan dan tahanan lain kerana intipati ajaran Islām mewajibkan keperluan tahanan perang dipenuhi sebaiknya.

Oleh sebab itulah, berkemungkinan daripada situ, beliau berjaya menyesuaikan diri dan hal demikian memberikan persiapan mental kepadanya dalam memudahkan beliau memerhatikan alam sekelilingnya.

Jadi, adakah beliau warga China pertama yang sampai tanah Arab? Sebenarnya tidak juga. Di bumi ʿAbbāsīyah, Du Huan bertemu dengan para tukang kraftangan Cina yang bekerja dengan kerajaan di situ. Kata Du :

“绫绢机杼，金银匠、画匠、汉匠起作画者，京兆人樊淑、刘泚，织络者，河东人乐环、吕礼。”
(Pembuatan sutera, pertukangan emas dan perak serta seni lukis; Para pelukis Cina tersebut bernama Fan Shu 樊淑 dan Liu Ci 刘泚 dari Jingzhao [Xi’an], manakala penenun kain sutera bernama Yue Huan 乐环 dan Lü Li 吕礼 dari Hedong [Taiyuan di Shaanxi?])¹

Di samping itu, Du Huan dibawa mengunjungi pelbagai tempat sekitar ʿAbbāsīyah. Dipercayai beliau dibawa sekitar Kūfah الْكُوفَة kerana pada masa itu, pusat pentadbiran ʿAbbāsīyah berada di situ.

Setelah 10 tahun dalam tahanan, beliau akhirnya dibebaskan. Dengan menaiki kapal dagang yang bertolak ke Guangzhou 广州 (juga dipanggil Kanfu dalam catatan Arab), beliau berjaya pulang ke tanah airnya. Lantas beliau mencatatkan segala pemerhatiannya dalam kitab bertajuk Jingxing Ji 《经行记》 yakni ‘Catatan Pengembaraan’, terbitan travelog yang dipercayai terawal dalam sejarah China. ²

Selain memperkenalkan Khilāfah ʿAbbāsīyah, Kitab Jingxing Ji turut memperincikan 12 buah negara lain, iaitu Fergana (拔汗那国)、Samarkhan (康国)、Sri Lanka (狮子国)、Bizantin (拂菻国)、Maghribi (摩邻国)、Arab [ʿAbbāsīyah] (大食国)、Rum (大秦国)、Parsi (波斯国)、Tashkent (石国)、Tokmak (碎叶国)、Merv (末禄国)、Syria (苫国). Uniknya, Du Huan menyediakan sebuah bab khas yang menyentuh ‘Perundangan Arab’ [Syariah Islām] (大食法)、Perundangan Rum [Kristian] (大秦法) dan Perundangan Majusi (寻寻法).³

Sayangnya, catatan ini telah hilang ditelan zaman. Sungguhpun demikian, syukurlah ia wujud dalam bentuk petikan-petikan dalam kitab Tongdian 通典, karangan saudaranya Du You 杜佑 (735 – 812). Du You adalah mantan Datu Qi Anjian (岐安簡公).

Beliau merupakan seorang sarjana, sejarawan, dan ahli politik yang pernah berkhidmat sebagai Bendahara Dinasti Tang. Malah, sejarawan jurusan pengajian Timur Tengah di Universiti New York yakni Profesor Robert G. Hoyland berpendapat Du You adalah seorang ahli fikir politik yang agung (political thinker on a grand scale) yang setanding dengan Ibn Khaldun.

Tongdian merupakan sebuah kitab ensiklopedia berjumlah kira-kira 200 jilid yang menyentuh undang-undang, peristiwa dan hal ehwal semasa (zaman Dinasti Tang) serta peristiwa-peristiwa sebelumnya.

Di You mempersembahkan kitab ini kepada Maharaja Dezong 德宗 pada tahun 801 setelah siap pencetakannya. Begitu terperincinya kitab ini sehinggakan ia menjadi rujukan utama dalam penerbitan Jiu Tang Shu 旧唐书 (Rekod Dinasti Tang Lama).

Hanya sebanyak 1,511 perkataan daripada Jingxing Ji terkandung dalam Tongdian, yang mana kesemuanya disusun sebagai nota kaki.

𝑳𝒆𝒈𝒂𝒔𝒊 𝒁𝒉𝒆𝒏𝒈 𝑯𝒆 ~ 鄭和之遺 ~ لڬسي چيڠ هو
ᴡᴡᴡ.ғᴀᴄᴇʙᴏᴏᴋ.ᴄᴏᴍ/ʟᴇɢᴀsɪᴢʜᴇɴɢʜᴇ

RUJUKAN:

(1) Tong Dian, Bab Pertahanan Sempadan 9, negara Dashi
《通典》《边防九》大食

(2) Tong Dian, Bab Pertahanan Sempadan 7
《通典》《边防七》

(3) Chong Kok Hoong, Muhammad Suhail, Abdul Hakim, Laksamana Zheng He: Teladan Merentasi Zaman, Kuala Lumpur: Grup Penjejak Tamadun Dunia, 2019: hlm 50


Tersembunyi Selama Seribu Tahun – Tembok Besar Bawah Tanah Cina

Dalam sejarah Cina, direkodkan bahawa Dinasti Song Utara (960-1127M) berperang selama 200 tahun dengan Dinasti Liao dan Dinasti Jin, yang pada masa itu masing-masing diperintah oleh bangsa minoriti dari Wilayah-Wilayah Utara Cina, iaitu Khitan dan Jurchen. Dataran Utara Cina merupakan tanah rata yang terbentang luas, tanpa gunung-ganang mahupun sungai yang boleh digunakan untuk membantu dalam mempertahankan diri daripada serangan pihak di utara. Maka bagaimana, Dinasti Song yang lebih lemah berupaya untuk bertahan buat tempoh masa yang panjang?

LALUAN-LALUAN PERANG PURBA YONGQING

Pada musim panas tahun 1948, kampung Yongqing, wilayah Hebei mengalami bencana banjir besar yang membadai pantas ke seluruh pekan. Penduduk tempatan bergegas melarikan diri ke tempat yang selamat sejurus mendengar bunyi bising. Namun, haluan banjir tiba-tiba saja berubah dan tidak lama kemudian, paras air banjir surut dengan banyak. Beberapa tempoh kemudian, di bahagian barat laut pekan, penduduk tempatan mendapati bahawa air banjir itu pada hakikatnya dialihkan haluannya oleh laluan bawah tanah.

Selepas melakukan penyelidikan lanjut, pakar mendapati bahawa laluan-laluan perang purba terbentang di seluruh Wilayah Yongqing, meliputi kawasan yang luasnya kira-kira 300 km persegi.Pada tahun 1951, sebuah rumah yang terletak kira-kira 2.5 km dari pekan Yongqing tiba-tiba sahaja runtuh dan mendedahkan sebuah gua bawah tanah yang berkeluasan sekitar 150 meter persegi. Di dalam gua itu terdapat berdozen-dozen pintu kecil, yang setiap satunya membawa kepada sebuah laluan. Di dalamnya terdapat pondok-pondok kecil, lengkap dengan lilin-lilin yang telah separuh terbakar dan lampu-lampu di atas katil-katil batu yang boleh dihangatkan.

SIAPAKAH YANG MEMBINA LALUAN-LALUAN PERANG PURBA INI DAN BILAKAH IA DIBINA?

Pakar mendapati bahawa laluan-laluan perang purba Yongqing ini dibina secara meluas. Pada hakikatnya, ia merupakan sebuah binaan berskala besar yang digunakan untuk menempatkan tentera pada waktu-waktu perang. Struktur gua-guanya sangat rumit namun sempurna, dengan dilengkapi fasiliti ketenteraan seperti laluan keluar yang palsu, pintu keluar dan gerbang-gerbang berkunci. Fasiliti petempatan tentera juga turut ditemui; misalnya lubang-lubang pengudaraan, lampu-lampu diri dan katil-katil batu yang boleh dihangatkan.

‘Batu-batu biru’ yang digunakan untuk membina laluan-laluan ini bersaiz 30x16x8 cm kubik. Batu jenis ini dihasilkan daripada tanah bakar yang dipanaskan pada suhu yang tinggi sekaligus menjadikannya sangat padat dan kuat. Pengunaan fasiliti-fasiliti sebegini mengisyaratkan wujudnya sebuah rangkaian bawah tanah yang terancang rapi dan maju.

LALUAN-LALUAN INI TERBENTANG SEJAUH 16000 KM PERSEGI

Penyelidikan lanjut mendedahkan bahawa batu-batu biru yang ditemui di Wilayah Yongqing ini sama seperti batu yang ditemui di laluan-laluan bawah tanah di Qigang, Wilayang Xiong dari zaman Dinasti Song. Penghasilan dan penyelenggaraan rangkaian bawah tanah yang sebesar ini memerlukan bekalan batu ini dalam jumlah yang besar. Dipercayai bahawa laluan-laluan perang purba ini dibina sebagai sebahagian daripada projek berskala negara dan ia pembinaannya diselia pada peringkat negara oleh pemerintah pada waktu itu.

Pakar telah melakukan penggalian ke atas laluan-laluan perang yang sama di Yongqing, wilayah Xiong dan Bazhou. Laluan-laluan perang purba ini terbentang sejauh kira-kira 65 km dari timur ke barat, dan 25 km dari utara ke selatan, yang secara keseluruhannya meliputi kawasan seluas 1600 km persegi. Ketika sempadan barat antara Dinasti Song dan Dinasti Liao berada di sejauh wilayah Rongcheng dan Xushui, pakar memperkirakan bahawa terdapat banyak laluan perang purba di kawasan itu. Ukuran jauh laluan-laluan perang purba ini dari Yongqing ke wilayah timur masih belum diketahui.

MENYEMBUNYIKAN TENTERA DI DALAM LALUAN-LALUAN PERANG PURBA DEMI MEMPERTAHANKAN NEGARA

Dalam banyak-banyak legenda yang ada berkenaan rangkaian bawah tanah ini, terdapat satu legenda yang menyatakan bahawa laluan-laluan perang purba ini dibina oleh Panglima Yang dan keluarganya; sebuah keluarga yang melahirkan tiga orang panglima hebat dalam tiga generasi. Legenda lain pula menyatakan bahawa Panglima Yang Liulang menggunakan laluan-laluan bawah tanah ini untuk mempertahankan sempadan. Pada masa itu (960-1127M), tentera-tentera Dinasti Liao mengawal wilayah utara Yongqing dengan ketat. Dicatatkan bahawa Yang Liulang membina laluan-laluan ini untuk menyembunyikan pasukan tentera di bawah tanah. Dengan demikian, mereka dapat segera mempertahankan diri tatkala menghadapi serangan yang dilancarkan oleh pasukan tentera Liao.

Namun di dataran terbuka, di mana sukar untuk memanfaatkan permukaan bumi bagi maksud pertahanan, kewujudan terowong bawah tanah dapat membolehkan tentera-tentera bergerak di bawah tanah tanpa dilihat oleh musuh. Laluan-laluan perang purba menjadi suatu sistem pertahanan yang masyhur lantaran kelebihan yang ia berikan, sama ada semasa mempertahankan diri mahupun melancarkan serangan. Justeru, ia digelari sebagai ‘Tembok Besar bawah tanah’.

Pakar berpendapat bahawa laluan-laluan bawah tanah ini berkemungkinan digunakan sebagai markas untuk melancarkan serangan semasa meletusnya perang di zaman Cina purba. Sebagai maksud pertahanan, merentas tahun, pihak pemerintah membina tembok-tembok besar di kawasan pergunungan atau kawasan yang berhampiran denan sungai dan tasik dengan tujuan untuk menghalang kemaraan pasukan tentera berkuda musuh.

TERJEMAHAN:

Epoch Times. (29 Mac 2018). Hidden For a Thousand Years – China’s “Underground Great Wall”. Ancient Origins. https://www.ancient-origins.net/ancient-places-asia/hidden-thousand-years-chinas-underground-great-wall-009814?


Pandangan 10 Cendekiawan Barat Tentang Rasulullah S.A.W

Ini ialah beberapa pandangan daripada beberapa tokoh non-Muslim daripada Timur dan Barat.

Sepanjang pengetahuan kami, tiada satu pun diantara mereka yang memeluk Islam. Maka, setiap daripada quote di bawah ialah pandangan peribadi mereka terhadap beberapa aspek kehidupan Rasulullah SAW.

1. William Montgomery Watt (1909- ) Professor (Emeritus) of Arabic and Islamic Studies at the University of Edinburgh.

“Kesediaan Muhammad untuk melalui ujian dan penganiyaan terhadap keyakinan baginda (terhadap Islam), kepercayaan yang diberikan oleh pengikut baginda yang tinggi nilai moralnya dan mereka memandang kepada baginda sebagai pemimpin, dan ini merupakan kejayaan terbesar baginda dalam membuktikan asas integriti dalam membawa Islam.

Untuk menganggap Muhammad ialah seorang pendusta hanya akan membangkitakan lebih banyak soalan dari menyelesaikannya. Tiada pemimpin lain yang paling teruk diputar-belitkan sejarahnya oleh Barat selain baginda.”

[Mohammad At Mecca, Oxford, 1953, p. 52]

2. Alphonse de Lamartine (1790-1869) French poet and statesman.

“Ahli falsafah, pemidato, Rasul, penggubal undang-undang, pejuang, penakluk kepada idea, pemulih kepada dogma rasional, sebuah simbol tanpa imej; perintis dan pengasas kepada 20 empayar, yang digabungkan di bawah satu ‘spiritual’ empayar, dan itulah Muhammad. Dengan mengambilkira semua aspek dan kayu ukur untuk seorang manusia yang hebat, bolehlah kita bertanyakan, adakah manusia yang lebih hebat selain dia?”

[Translated from Histoire De La Turquie, Paris, 1854, vol. II, pp. 276-277]

3. Reverend Bosworth Smith (1794-1884) Late Fellow of Trinity College, Oxford.

“Baginda ialah Caesar dan Pope di dalam satu jasad; tetapi baginda ialah Pope tanpa kepura-puraannya, dan Caesar tanpa tentera-tenteranya. Tanpa tentera tersendiri, tanpa pengawal, tanpa istana, tanpa sumber kewangan yang hebat, jikalau ada manusia yang mengatakan dia membawa perintah Tuhan, orang itu ialah Muhammad; kerana baginda mempunyai seluruh kekuasaan seorang Rasul dan Pemerintah tetapi tanpa infrastruktur dan sokongan seperti yang diperlukan manusia lain.”

[Mohammed and Mohammedanism, London, 1874, p. 235]

4. Mohandas Karamchand Gandhi (1869-1948) Indian thinker, statesman, and nationalist leader.

“…saya menjadi lebih yakin bahawa bukan dengan pedang Islam itu tertegak pada zaman Muhammad. Ia tertegak kerana kemudahan mengamalkan Islam, dengan penghapusan ideologi individualistik oleh Muhammad, dengan ketelitian terhadap semua dakwahnya, kasih sayang terhadap umatnya, keberanian baginda, keyakinan baginda kepada Tuhan dan misi yang diserahkan kepadanya. Semua ini bukanlah datangnya dari mata pedang seperti yang dipercayai semua.”

[Young India (periodical), 1928, Volume X]

5. Edward Gibbon (1737-1794) Considered the greatest British historian of his time.

“Kejayaan terbesar Muhammad ialah keberjayaan baginda mengubah dan menyentuh kehidupan orang lain, hanya menerusi contoh yang bak, dan bukannya melalui mata pedang.”

[History Of The Saracen Empire, London, 1870]

6. John William Draper (1811-1882) American scientist, philosopher, and historian.

“4 tahun selepas kematian Justinian (A.D. 569), di Mekah, lahirlah seorang lelaki berbangsa Arab, yang menjadi lelaki terhebat dalam semua sejarah bagaimana dia mempengaruhi umat manusia…. Dan orang itu ialah Muhammad.”

[A History of the Intellectual Development of Europe, London, 1875, vol.1, pp. 329-330]

7. David George Hogarth (1862-1927) English archaeologist, author, and keeper of the Ashmolean Museum, Oxford.

“Penting atau remeh, akhlak baginda masih menjadi ikutan dan panduan berjuta umat manusia sehingga hari ini. Tiada manusia lain yang dijadikan ikutan dan panduan sebagai Manusia Sempurna selain dari Muhammad. Pengasas Kristianiti pun tidak pernah menjadi contoh kepada pengikutnya dan tiada satu pun pengasas agama lain yang boleh mencapai kemuliaan seperti Rasul umat Islam ini.”

[Arabia, Oxford, 1922, p. 52]

8. Washington Irving (1783-1859) Well-known as the first American man of letters”.

“Baginda sentiasa mengawal pemakanannya, dan sangat mementingkan sawm (puasa). Baginda tidak bermegahan dengan pakaian, salah satu petunjuk kepada minda yang lemah; dan tidak pula baginda berpakaian compang-camping, tetapi bukti kukuh kepada pemikiran baginda yang tidak melihat kepada perkara remeh. Dalam kehidupan sehariannya, baginda berlaku adil. Baginda melayan sahabat dan orang asing, yang kaya dan yang miskin, yang berkuasa dan rakyat biasa dengan saksama, dan baginda dicintai oleh orang kebanyakkan, di mana baginda sentiasa menerima mereka dan mendengar keluhan.

Kejayaan dalam perang tidak pernah menunjukkan sifat penjajah atau kepentingan peribadi. Dalam kegemilangan baginda sebagai pemerintah, baginda masih mengekalkan kepimpinan yang berteraskan budi bahasa dan masih mengekalkan dirinya seperti dahulu. Walaupun baginda dibenci dan dikutuk, setiap kali baginda bertemu musuh, ketundukkan dan kehormatan itu pasti ada untuknya.”

[Life of Mahomet, London, 1889, pp. 192-3, 199]

9. Annie Besant (1847-1933) British theosophist and nationalist leader in India. President of the Indian National Congress in 1917.

“Sangat mustahil untuk sesiapa yang mengkaji kehidupan dan keperibadian Putera Arab ini, yang tahu bagaimana baginda mengajar dan bagaimana baginda menjalani kehidupannya, untuk merasa tidak kagum dan hormat terhadap Nabi yang hebat ini, salah seorang Rasul dari Tuhan. Dan walau apapun yang saya ceritakan kepada anda hari ini tentang kehebatan dan pelajaran dari Muhammad, saya akan sentiasa jumpa kehebatan dan pelajaran baru daripada baginda jikalau saya kaji semula, seorang guru yang hebat dari Arab.”

[The Life And Teachings Of Muhammad, Madras, 1932, p. 4]

10. Edward Gibbon (1737-1794) Considered the greatest British historian of his time.

“Ingatan baginda sangat meluas dan kuta, akal baginda sangat mudah dihadam dan mudah diterima, imej baginda tiada galang-gantinya, keputusan baginda sangat jelas, cepat dan muktamad. Baginda memiliki keberanian dari segi pemikiran dan tingkah laku.”

[History of the Decline and Fall of the Roman Empire, London, 1838, vol.5, p.335]

Berikut merupakan 10 pandangan daripada tokoh-tokoh ternama dan penting di dalam sejarah tentang Rasulullah s.a.w. Baginda menjadi contoh terbaik di pandangan mereka.

Bagaimana dengan kita?

Adakah sekadar menjadi idola atau panduan dan contoh? .


Kenapa Itali, Iran Dan Korea Selatan Paling Teruk Dilanda Wabak?

Pertubuhan Kesihatan Dunia (WHO) baru sajaisytiharkan COVID-19 sebagai pandemik, lambat seminggu daripada Jerman. Kalau baca kat media antarabangsa kena kecam teruk WHO ni.

Ada satu komen yang aku baca best: “WHO dulu bagitau benda yang orang tak tahu, WHO sekarang bagitau benda yang orang dah lama tahu”.

Dulu bila orang bersiap siaga, membawa pulang rakyat masing-masing dari Wuhan, Ketua Pengarah WHO, Tedros Adhanom Ghebreyesus berkata, “WHO does not recommend the evacuation of nationals” (28 Januari). Sekatan penerbangan ke dan dari China? “WHO does not recommend any travel or trade restriction” (30 Januari).

Then bila dah jadi pandemik, apa pula Tedros cakap tadi? “We’re deeply concerned by the alarming levels of inaction”. Maksudnya, “kenapa korang rileks sangat?” Hok aloh, dia yang suruh orang jangan “overreact” dulu (ye memang dia sebut macam tu). Apa lah bala dapat ketua WHO macam ni.

Jumlah orang yang menandatangani petition minta Tedros resign pun dah cecah 460,000. Nak faham kenapa orang bengang dengan Tedros dan kenapa Tedros tak konsisten u-turn sini sana, boleh baca ni: https://www.facebook.com/photo.php?fbid=10212683319797516. Tapi kat Malaysia jangan lah berani persoalkan WHO, nanti kena label “palatau” oleh “public health experts”, aku tak tanggung oh.

Keadaan di China dah reda. Xi Jinping pun dah berani jejak kaki ke Wuhan. China basically dah boleh “cuci tangan” daripada penularan COVID. China will comeback stlonger. Giliran China pula marah orang luar “bawak masuk” virus. Pulak doh, dunia dah terbalik.

Negara yang menjadi pusat penularan baharu ialah Itali, Iran dan Korea Selatan. Tiga-tiga baru kena black list dengan Malaysia semalam. Sehingga kini, 12462 kes dah dilaporkan di Itali, 827 maut. 9000 kes di Iran, 354 maut. 7869 di Korea Selatan, 66 maut. Sementara itu Perancis (2281 kes), Sepanyol (2277) dan Jerman (1966) ikut rapat di belakang.

Malah dari segi “severity”, tiga negara ni lagi teruk berbanding China. Jumlah jangkitan di China 80796, kalau dibanding dengan jumlah penduduknya, “hanya” 56 daripada 1 juta orang terjangkit. Angka itu kalau di Itali akan jadi 206, di Iran 107, di Korea 153. China “lockdown” bandarnya, Itali terpaksa lockdown seluruh negara bermula 9 Mac.

Tapi kenapa tiga negara ini? Kenapa bukan Vietnam, bukan Taiwan, bukan Mongolia? Malah kes di Vietnam dan Taiwan tak sampai 50, kat Mongolia baru 1 kes, padahal tiga-tiga negara ni negara jiran China yang berkongsi sempadan dengan China.

“Public health” tak dapat memberi jawapan sepenuhnya. Faktor-faktor macam budaya orang Itali yang degil tak nak pakai mask dan suka lepak di coffee bar terbuka di waktu wabak tengah menular menambah teruk keadaan, tapi apa yang lebih fundamental ialah hubungan negara-negara ini dengan China, epicenter COVID yang asal.

Kawasan Itali yang paling teruk kena COVID ialah Lombardy di utara Itali. Apa yang special pasal Lombardy ni ialah ia tempat terletaknya Milan, bandar fesyen tersohor dunia yang terkenal dengan jenama-jenama glamer macam Armani, Prada, Versace dan Zegna. Milan Fashion Week 2020 pun baru je diadakan pada 21-24 Februari, ngam-ngam sebelum penularan COVID jadi kritikal.

Dan mungkin ramai tak tau, kilang-kilang jenama fesyen ni banyak pakai pengilang dan pekerja China. Dan kebanyakan golongan ni berasal dari Wenzhou, China. Rom pun ada ramai Cina, tapi Cina kat Rom kebanyakannya imigran tetap (rakyat Itali), bukan macam Cina Lombardy yang merupakan imigran sementara yang masuk Itali untuk bekerja. Itali selatan “selamat” sebab tak ramai warga China.

Disebabkan tak ada kes di Itali, kerajaan Itali pun tak ada nak sekat pergerakan warga China ni. So masa CNY (25-26 Januari), sempat lah pekerja-pekerja Wenzhou ni balik kampung diorang kat Wenzhou. Selepas diorang balik ke Wenzhou dan pulang ke Itali, baru kerajaan China lockdown Wenzhou pada 2 Februari. Damn.

Pada 30 Januari, kes pertama dikesan di Itali. Pada 31 Januari, baru Itali umum sekatan penerbangan ke dan dari China. Tapi dah terlambat lah kot, orang-orang Wenzhou ni pun dah balik ke Lombardy. Untuk selama 3 minggu, jumlah kes dapat maintain kat angka 3. Tapi selepas Milan Fashion Week, terus wabak mengamuk.

23 Februari, 79 kes. 26 Februari, 400, 29 Februari, 1128. 6 Mac, 4636.

Sama juga dengan Iran. Penularan COVID bermula di Qom, dan menurut Minou Mohrez, pegawai Kementerian Kesihatan Iran, ia berpunca daripada pekerja China di situ. Qom ialah salah satu hab penting dalam perancangan “Belt and Road” China, dan pekerja China di situ diupah untuk projek pembinaan HSR yang menghubungkan Tehran, Qom dan Isfahan. HSR belum siap, virus dah sampai dulu ke tiga-tiga bandar ni.

Disebabkan China ialah rakan terpenting Iran, lagi-lagi selepas US mengenakan sekatan ke atas Iran pada tahun 2018, jadi Iran memang lambat bertindak dalam membawa pulang warga Iran di China dan menyekat penerbangan dari dan ke China. Sama macam Itali, 31 Januari. Tapi orang dah selamat pergi selamat pulang.

Pada 19 Februari, 2 kes pertama disahkan di Qom. 25 Februari, 95. 27 Februari, 245. 1 Mac, 593. 4 Mac, 2922.

Di Korea, everything nampak under control pada mula-mula. Setakat 27 Januari pun hanya 4 kes saja yang dilaporkan. Tambahan pula Presiden Moon Jae-in memang seorang yang pro-China yang memang tak menggalakkan sekatan penerbangan dari dan ke China. Tu satu hal.

Satu lagi yang buat hal ialah Gereja Shincheonji. Shincheonji ni gereja Kristian yang bukan ortodoks (kalau Kristian mainstream panggil diorang sesat) yang berpusat kat Daegu. Ada ahlinya yang pernah pergi ke Wuhan, tapi pihak gereja kata jangan bimbang dan teruskan dakwah. Maka dengan itu virus disebarkan ke seluruh Daegu dan dari Daegu ke seluruh Korea Selatan.

21 Februari, 204 kes. 23 Februari, 602. 25 Februari, 893. 29 Februari, 2931.

Sementara itu pendirian anti-China negara-negara macam Vietnam dan Taiwan tetiba jadi “blessing in disguise” dalam pandemik kali ini. Disebabkan hubungan tegang diorang dengan China, diorang tak banyak kerjasama ekonomi dengan China, tak ada beban dari segi takut menyinggung perasaan China, jadi lebih berani mengambil tindakan yang lebih tegas menyekat kemasukan warga China dari awal-awal untuk mencegah penularan virus.

Tapi sekarang nak cakap apa pun tak guna dah. China dah out of the picture, sekarang virus dah disebarkan melalui tiga negara ini ke negara-negara lain. 108 daripada 193 negara anggota PBB dah disahkan ada kes COVID, tidak termasuk Hong Kong, Macao, Taiwan, Palestin dan Vatican yang bukan negara PBB.

Di dunia tanpa tembok kita ni, tak ada tempat lah yang korang boleh lari daripada benda-benda macam ni. Dan selepas kes ni reda, kita akan menyaksikan sentimen anti-globalisasi yang lebih hebat.

Penularan COVID di tiga negara ni berlaku pada time kita semua tengah sibuk siapa jadi PM. Lepas settle baru semua buat-buat terkejut kenapa kes tiba-tiba naik. Semua orang nak kaitkan drama seminggu tu dengan cerita Game of Thrones konon. Betul lah macam GOT: sementara semua House sibuk merebut Iron Throne, “the army of the d3ad” dah bermara ke Westeros. The army of the d3ad tu COVID lah. Nak sangat GOT kan.

So cukup-cukup lah dengan politicking yang tak akan selesai, prioritizekan survival. Berikan kerjasama sepenuhnya kepada KKM, mematuhi arahan dari semasa ke semasa. Kurangkan juga status angkuh yang konon COVID ni balasan kepada orang kafir yang perlekehkan cara hidup Islam (konon). Tengok sekarang even Tabligh pun kena.

Time-time macam ni lebih baik aware, beware and be prepared. Tak terlalu panik dan paranoid, dan juga tak terlalu sambil lewa, rileks dan ketawakan orang.


Isoroku Yamamoto: Laksamana Jepun Yang Lebih Amerika Berbanding Orang Amerika

“Mendekati dan mengenali musuh adalah lebih baik berbanding mengenali sahabat sendiri” – The Art Of W4r, Sun Tzu

Laksamana Isoroku Yamamoto yang mengetuai ser4ngan udara Jepun terhadap Pearl Harbor pada bulan Disember 1941, merupakan pelajar lepasan khas di Harvard dari 1919 hingga 1921.

Seorang pensyarah universiti, Seymour Morris Jr. ’68, MBA ’72, dari New York City, membentangkan teori yang mendakwa, apa yang dipelajari Yamamoto di Universiti mendorong beliau untuk melancarkan ser4ngan itu.

Sekiranya tentera Amerika Syarikat telah mengenali musuh mereka sebagaimana dia mengenal mereka, mereka mungkin tidak akan terper4ngkap dengan andaian bahawa dia akan menyer4ng Filipina terlebih dahulu.

Berdasarkan petikan dari ‘American History Revised : 200 Startling Facts That Never Made It Into Textbooks’, Morris berpendapat bahawa sekiranya Washington telah memeriksa secara serius latar belakang pendidikan Yamamoto, mereka pasti telah menemui petunjuk berguna di sebalik psikologi nya.

Rakan sekelas Yamamoto masih mengingati beliau dengan baik sekali, mereka berpandangan Yamamoto seorang yang rajin tetapi sukar untuk menghafal, bersikap ingin tahu yang kuat dan imaginatif.

Apabila mereka memperkenalkan permainan poker kepadanya, dia menjadi pemain yang fanatik hingga sanggup berjaga malam bagi memenangi setiap pusingan.

Jadi, apa yang dia dapat melalui kemenangan dalam permainan poker? Kehidupannya bertambah lebih baik ke?

Tidak, tidak sama sekali, dia bahkan menumpang kenderaan orang untuk meneroka ke seluruh negeri di Amerika pada musim panas. Beberapa tahun kemudian, sebagai seorang perwakilan angkatan laut di kedutaan Jepun di Washington, D.C. dan pemain poker yang handal dan kompulsif, Yamamoto sering berjudi dengan anggota tentera Amerika Syarikat.

Didorong oleh kemenangannya, dia sering memandang rendah tahap daya kecerdasan mental orang Amerika dalam poker.

Yamamoto menentang sekerasnya penglibatan Jepun ke kancah per4ng kerana dia menyedari Jepun belum mampu menyaingi kekuatan militari Amerika Syarikat Tetapi apabila menerima perintah ser4ngan, dia akan mematuhinya, bahkan tugasan awalnya diselesaikan dengan cemerlang.

Sebagai komander Armada Gabungan, beliau mengira bahawa, untuk mengalahkan Amerika Syarikat, sekaligus mencegah Amerika Syarikat daripada melakukan ser4ngan balas, Jepun perlu menyer4ng dan menghapuskan kapal induk Amerika terlebih dahulu supaya Amerika ketiadaan sumber untuk bertindak balas.

Jelaslah saat mengatur ser4ngan Pearl Harbour, Yamamoto membuktikan bahawa kemahiran dalam poker yang merupakan bakat nya bukanlah sekadar permainan semata-mata.

Dia mengatur strategi per4ng seolah-olah seperti sedang bermain poker, dengan taktik ‘menghapuskan pendekar musuh yang paling kuat terlebih dahulu’ apabila berhadapan dengan musuh dalam jumlah yang besar, taktik itu terbukti menjimatkan tenaga dan kos.

Tetapi, apa yang memalukan ketua-ketua Armada Gabungan dari kapal-kapal lain adalah mereka kekurangan daya imaginasi dalam meneka sifat pesaing mereka.

Mereka menyangka Yamamoto adalah sama sahaja seperti patriot Jepun lain yang secara tradisinya bersedia dan sanggup melakukan apa saja yang mereka mampu demi maruah bangsa. Mereka gagal untuk melihat bahawasanya Laksamana Isoroku Yamamoto itu mungkin “lebih Amerika daripada orang Amerika sendiri.”

Isoroku Yamamoto sangat berbeza dengan pegawai Jepun yang lain kerana dia sangat biasa dengan orang Amerika pada secara peribadinya  Beliau menuntut ilmu di Harvard University dan fasih berbahasa Inggeris. Semasa di Amerika, beliau gemar mengembara, dan mempelajari tradisi, budaya dan adat Amerika.

Keunikan Yamamoto yang melanggar kelaziman di kalangan pegawai-pegawa tinggi angkatan laut Jepun adalah kerana dia memahami dan menghormati orang Amerika berikutan dari awal lagi dia menyedari betapa Amerika Syarikat mampu melakukan sesuatu yang di luar jangkaan jika perlu.

Dia menentang rancangan Jepun untuk berper4ng melawan Amerika atas alasan ini. Dia tahu bahawa semangat kebangsaan orang Jepun semata-mata tidak mampu mengalahkan Amerika Syarikat terutamanya dalam per4ng yang besar.

“Dalam enam hingga dua bulan pertama peper4ngan dengan Amerika Syarikat dan Britain saya akan memperoleh kejayaan demi kejayaan yang besar, tetapi jika per4ng tidak ditamatkan selepas itu, saya tidak menjangkakan Jepun akan terus meraih kejayaan.”  – Isoroku Yamamoto, 1941

Laksamana Yamamoto menyampaikan kenyataan berdasarkan ramalan beliau itu sendiri melalui surat kepada perdana menteri Jepun Fumimaro Konoe sejurus sebelum bermulanya permusuhan dengan barat pada tahun 1941.

Kata-kata beliau melalui surat itu terbukti menjadi nyata, ketika Jepun meraih banyak kemenangan di China, Filipina, Guam, Wake Islands, Tanah Melayu dan Singapura sebelum dihentikan oleh Tentera Laut Amerika Syarikat di Pertempvran Midway – tepat enam bulan selepas ser4ngan Pearl Harbour

Yamamoto tidak terpengaruh oleh keangkuhan yang ditunjukkan Jeneral Jepun yang lain.  Lebih-lebih lagi, berdasarkan pengalaman masa lampau beliau bersama Tentera Laut dan berjuang dalam Pertempvran Tsushima mengalahkan Rusia, dia menganggap kemenangan Jepun itu adalah kerana ketika itu kebetulan Russia sedang menghadapi revolusi.

Dari kemenangan itu membuatkan Yamamoto lebih berhati-hati dalam setiap keputusan, supaya Jepun tidak menerima nasib yang sama seperti Empayar Russia.

Berdasarkan pengalaman antarabangsa Yamamoto juga menyebabkan beliau menolak tawaran menyertai Tripartite Pact dengan Jerman dan Itali yang kemudiannya menjadi pakatan Axis.

Beliau beranggapan, menjalinkan hubungan dengan Jerman ibarat menempah bencana terhadap Jepun sendiri kerana secara tidak langsung ia akan menimbulkan krisis dengan Amerika Syarikat, pintu perdagangan antara Jepun dan Amerika pasti akan ditutup.

Lebih-lebih lagi Amerika merupakan pembekal bahan mentah utama untuk Jepun terutamanya arang batu dan bijih besi, jika perlu berper4ng dengan dengan Amerika Syarikat sekali pun, Jepun memerlukan bekalan bahan mentah yang tinggi untuk mobilsasi jentera dan bekalan tentera mereka.

Namun, pegawai Jepun yang lain masih dengan sikap kauvanis yang suka bertempvr membabi buta hingga m4ti katak. Dek kerana permasalahan bahan mentah asli itu lah menjadi antara faktor utama Jepun menceroboh negara-negara asing seperti China, Sumatera, Indochina, Tanah Melayu, Singapura dan Filipina.

Walau bagaimanapun, berkat pengalamannya di Amerika Syarikat di mana dia pernah melawat pusat memproses minyak di Texas dan mempelajari penerbangan transatlantik solo pertama Charles Lindbergh, Yamamoto yakin bahawa dunia sedang beralih dari arang batu ke minyak dan besi ke logam ringan.

Oleh itu, beliau menjadi yang terawal menyokong usul mengalihkan sumber laut dari kapal per4ng ke kapal terbang dan membantah pembinaan kapal per4ng gergasi Yamato dan Musashi.

Pendiriannya umpama satu penghinaan terhadap perkhidmatan cemerlang angkatan laut dalam tradisi Jepun sebelum itu. Tetapi seperti yang diramalkan Yamato, kedua-dua kapal yang “tidak akan tenggelam” itu sebenarnya telah tenggelam dib0m pesawat Amerika.

Yamamoto juga menolak rancangan angkatan laut konvensional untuk menyer4ng Amerika Syarikat, yang mengusulkan pelan untuk mengumpan keluar armada Pasifik Amerika ke Filipina.

Sebaliknya, beliau mencadangkan ser4ngan kejutan “do-or-die” ke Pearl Harbor. Ketika mula-mula dicadangkan, rancangan itu ditentang hampir semua pegawai staf Armada Gabungan.

Tetapi Yamamoto yakin bahawa keunggulan teknologi Amerika boleh diimbangi hanya dengan satu permulaan, yang bermaksud satu pukulan padu, dia juga memberitahu pegawai pemerintahnya bahawa dia lebih rela mengundurkan diri daripada memerintahkan ser4ngan konvensional yang pasti akan gagal.

Sekiranya orang Amerika lebih teliti mengkaji personaliti karekter Laksamana Yamamoto dari sekecil-kecil hobi berjudinya hingga ke kebergantungan yang tinggi terhadap taktik berebut dalam permainan shogi Jepun, Amerika mungkin boleh menduga lebih awal bahawa dia akan memulakan peper4ngan dengan ser4ngan secara mengejut.

Sepasukan Angkatan Tentera Udara Amerika Syarikat, A-P-38 P-38, Rex T. Barber, dan lain-lain, memintas dan menemb4k pesawat Tentera Laut Imperial Jepun. Laksamana Isoroku Yamamoto turut terk0rban dalam ser4ngan itu.

Ops Vengeance telah dilancarkan semasa Kempen Kepulauan Solomon di Teater Pasifik untuk membvnuh Laksamana Isoroku Yamamoto, komander Armada Gabungan Angkatan Laut Imperial Jepun.

Selepas perisikan Tentera Laut Amerika mengetahui bahawa Yamamoto yang bertanggunjawab merancang ser4ngan ke atas Pearl Harbor sekaligus mendapat maklumat bahawa Yamamoto dan kakitangannya akan melakukan lawatan pemeriksaan tentera Jepun di Solomon.

Para komandan Amerika merancang untuk menyer4ng hendap penerbangannya yang menaiki dua pesawat pengeb0m dan enam pesawat pengiringnya melalui pulau Bougainville.

Satu-satunya jenis pesawat yang tersedia dengan jarak penerbangan yang memadai dan senjata api berpengkalan di Guadalcanal adalah pesawat pejuang P-38G milik USAF 339th yang dikendali oleh Fighter Group 347, dan di bawah arahan Major John W. Mitchell.

Lapan belas buah P-38 ditugaskan dengan satu penerbangan di mana empat buah ditetapkan sebagai pasukan “pembvnuh”, yang lain – termasuk grup simpanan – ditugaskan sebagai “pelindung utama” untuk menguruskan pesawat pengiring Jepun, P-38 berlepas pada jam 0745.

Tiba di kawasan yang ditetapkan pada 0934,  hanya satu minit menjelang penerbangan Yamamoto, para pejuang melepaskan tangki minyak luaran mereka.

Mitchell mengarahkan Kapten Thomas G. Lanphier, Jr dan pasukan “pembvnuh” untuk menyer4ng dan menghapuskan dua pesawat pengeb0m Mitsubishi G4M1 “Betty” ketika mereka memulakan pendaratan.

Sementara yang lain bertempvr dengan enam pesawat pengiring  Mitsubishi A6M2 “fighter” Zero.

1LT Rex T. Barber menyasarkan salah satu pesawat pengeb0m. Selepas temb4kan mengenai fuselage, ekor dan enjin starboard, ia berpusing-pusing dan terhempas ke dalam hutan.

Sementara pasukan pembvnuh sedang berjuang melawan beberapa pengiring Zero, Barber kemudian menyer4ng pesawat pengeb0m kedua yang sudah rosak teruk sedang terbang rendah berhampiran air, lalu memvsnahkan nya sekaligus.

Bekalan bahan api mulai kehabisan, pesawat pejuang Amerika beransur meninggalkan lokasi pertempvran dan kembali menuju ke pangkalan. Salah satu daripada P-38 telah ditemb4k jatuh, satu lagi terpaksa mendarat di Kepulauan Russell sebelum kehabisan bahan api, sementara yang lain tiba dengan selamat di Guadalcanal.

Amerika kemudian diberitahu bahawa semua yang berada di dalam pesawat pengeb0m pertama, termasuk Yamamoto dan beberapa kakitangannya, meninggal dunia dalam ser4ngan di pulau itu, manakala ketua stafnya, Naib Laksamana Matome Ugaki.

Dua lagi yang berada di dalam sebuah lagi pesawat Betty terselamat dalam nahas itu. Walaupun Barber dan seorang lagi juruterbang mendakwa telah men3mbak jatuh pesawat Zero, tetapi ia tidak disahkan, sementara pihak Jepun melaporkan tidak ada pesawat pejuang mereka yang hilang.

Amerika Syarikat telah membalas dendam untuk Pearl Harbor dengan membvnuh dalangnya, tetapi yang lebih penting, kehilangan Yamamoto adalah satu pukulan teruk kepada moral Jepun.


Penataan Makanan (Food Plating): Bukan Sekadar Hiasan

Pernah tak anda terfikir apakah gunanya buah berukir indah di atas meja bankuet, atau fungsi asparagus yang menghiasi sekeping stik yang anda pesan? Pastinya apa yang anda fokuskan adalah pada makanan utama yang anda ingini, dan bukanlah kepada hiasan yang berada di sisi makanan utama tersebut. Betul kan?

Mungkin anda sendiri juga tidak gemarkan hiasan makanan berkenaan. Betullah, berapa ramai sahaja yang sukakan asparagus berbanding stik. Tetapi, apa yang menghiasi hidangan utama anda ini semua sebenarnya bukanlah sekadar hiasan. Malah, ia mempunyai fungsi dan peraturannya yang tersendiri.

Artikel ini akan membawa anda mengenali apakah yang dimaksudkan dengan penataan makanan di pinggan (food plating) serta komponen-komponen yang terdapat di dalamnya, iaitu hiasan makanan (food garnish) serta peralatan (tools) yang digunakan dalam penataan dan hiasan makanan. Kupasan ini juga merangkumi kaitan penataan makanan dengan budaya dan peranan yang dimainkannya dari sudut gastronomi.

Apa itu penataan makanan (food plating)?

Jika kita lihat definisi secara asas bagi penataan makanan ini, ia merupakan suatu proses menyusun dan menghiasi makanan dalam pinggan bagi menyerlahkan lagi kehadiran sesuatu jenis makanan sebelum dihidangkan. Apa yang paling penting dalam aspek penataan dan penyajian makanan ini adalah kedudukan dan posisi serta komposisi makanan berkenaan agar ia mampu menunjukkan nilai seni dan kualiti yang tinggi.

Sesuatu peralatan yang digunakan bagi meletakkan makanan, sama ada pinggan atau mangkuk bukanlah sekadar bekas biasa, tetapi boleh diibaratkan sebagai kanvas yang menjadi medium bagi para tukang masak untuk mengekspresikan diri mereka melalui penataan makanan. Kebiasaannya, seni dalam penataan makanan ini banyak dilakukan oleh chef profesional atau chef selebriti yang memang terlatih dan mempunyai pengalaman luas.

Dengan peningkatan kreativiti dalam kalangan para tukang masak serta inovasi yang mereka bawakan bagi sesuatu penataan makanan, ia telah memberi suatu perspektif baru dalam dunia penataan dan penyajian makanan ini. Inovasi rasa makanan serta kreativiti telah mengubah proses penataan makanan menjadi suatu persembahan makanan dengan kepelbagaian sensori dan mengubah cara biasa dalam menyajikan makanan.

Ramai orang menganggap penataan makanan di pinggan hanyalah satu perkara remeh, yang tidak membawa apa-apa makna pun. Namun, dalam kalangan ahli gastronomi dan pakar kulinari, nilai estetika dalam penataan makanan ini melebihi daripada sekadar hiasan biasa. Ia adalah suatu pengalaman makan dengan cetusan kepelbagaian sensori (deria).

Dalam kata lain, melalui apa yang dipersembahkan hasil penataan makanan ini, ia menjadkan pengalaman makan seseorang itu lebih bervariasi dengan menggunakan semua deria rasa yang dimilikinya. Bermula dengan mata yang melihat konsep penataan makanan yang unik, diikuti dengan deria bau yang menghidu hidangan makanan tersebut, sehinggalah kepada deria rasa yang menikmatinya.

Penataan makanan dan budaya

Satu perkara yang paling menarik dalam aspek persembahan makanan (food presentation) dan penataan makanan ini adalah kaitan rapatnya dengan budaya pada sesebuah tempat. Persepsi biasa yang kita lihat dalam penataan makanan ini adalah corak persembahan makanan berasaskan hidangan Barat dalam fine dining, namun ia sebenarnya merentasi pelbagai budaya yang ada di seluruh dunia. Berikut adalah contoh hidangan dengan konsep penataan dan penyajian yang unik berdasarkan budaya setempat.

Contoh paling dekat adalah kesenian Jepun yang ditunjukkan dalam penataan hidangan Kaiseki, iaitu sajian makan malam tradisional dengan kepelbagaian lauk. Hidangan tradisional yang telah beratus-ratus tahun usianya ini kebiasannya dihidangkan dalam gaya tersendiri yang penuh dengan nilai artistik. Penyediaan kaiseki dianggap sebagai suatu upacara yang penuh dengan kesenian ditambah dengan kemahiran yang ditunjukkan dalam penataan dan penyajiannya.

Asas dalam penyediaan dan penataan kaiseki ini adalah berdasarkan lima deria iaitu rasa, lihat, bau, dengar dan sentuh. Ia juga memasukkan lima warna iaitu merah, biru (dilihat juga sebagai hijau), kuning, putih dan hitam serta lima rasa utama yang merangkumi manis, masin, pahit, masam dan savuri sebagai teras dalam penyajian kaiseki.

Dari segi pemilihan perkakas seperti pinggan dan mangkuk pula, ia adalah berbeza dengan hidangan Barat yang kebiasaannya lebih banyak menggunakan pinggan tidak bercorak dan mempunyai ciri kesamaan dalam perkakasannya. Bagi penataan hidangan untuk kaiseki, ia akan dihidangkan menggunakan pelbagai jenis perkakasan, dengan pelbagai bentuk, saiz dan warna. Dan kebanyakannya diperbuat daripada pelbagai material, seperti tanah liat, kaca dan laker serta dihiasi dengan corak lukisan menarik.

Bagi penyusunan makanan dalam pinggan dan mangkuk pula, penataan kaiseki ini menggunakan prinsip moritsuke atau susunan hidangan. Terdapat banyak gaya yang terdapat dalam prinsip moritsuke ini, yang mana ia berasaskan kepada keseimbangan, perbandingan dan mengikut musim. Antara contoh gaya dalam moritsuke ini adalah hiramori (susunan makanan atas pinggan rata), yama no katachi (susunan makanan seperti gunung) dan sugimori (makanan berbentuk kon menyerupai pohon sugi).

Dalam penataan hidangan Korea, asas yang dipegang oleh masyarakatnya adalah estetika dalam adunan yang menunjukkan keharmonian dalam rasa hidangan tersebut. Keharmonian ini boleh ditunjukkan melalui hidangan bibimbap serta tangpyungchae yang mana kedua-duanya mempunyai adunan yang unik dalam penyediannya.

Bibimbap sebagai contoh, merupakan suatu hidangan yang penuh warna warni dan mempunyai rasa yang unik. Semangkuk bibimbap mengandungi nasi, pelbagai jenis sayur-sayuran dengan warna berbeza seperti taugeh, lobak merah, timun, bracken (seperti pucuk paku), daging yang digoreng serta telur goreng.

Dalam penataan hidangan ini, semangkuk bibimbap yang belum digaul dan diadun seolah-olah seperti sebuah taman yang belum diusik. Setiap susunan sayur-sayuran, daging, nasi dan telur diibaratkan seperti pelbagai golongan masyarakat yang hidup secara harmoni dalam sebuah negara. Begitulah pentingnya susunan dan penataan dalam hidangan bibimbap ini di mana setiap satunya ada makna yang tersendiri.

Apa itu hiasan makanan (food garnish)?

Dalam membicarakan mengenai penataan dan penyajian makanan di pinggan ini, antara komponen penting dalam penataan adalah hiasan makanan (food garnish). Perkataan garnish itu datangnya daripada perkataan Perancis, iaitu garnir yang membawa maksud untuk menghias atau untuk melengkapi.

Dalam bidang kulinari, hiasan ini bermaksud untuk menjadikan makanan biasa agar lebih menarik. Fungsi dan peranan hiasan ini adalah bagi menyerikan pinggan, memberi petunjuk kepada rasa makanan, melengkapkan rasa makanan, memberi identiti kepada makanan serta mengisi ruang kosong di dalam pinggan. Selain daripada tarikan visual, hiasan ini juga memberi nilai tambah dalam aspek nutrisi makanan.

Tarikan visual pada makanan yang mempunyai hiasan ini adalah sebagai satu daya penarik bagi penglihatan, di mana kita akan menikmati makanan dengan mata sebelum merasainya dengan lidah. Cuba anda bayangkan bagaimana hambarnya rupa hidangan filet ikan bersama nasi tanpa hiasan daun parsli di dalam pinggan tersebut. Pasti kurang menarik pada penglihatan bukan?

Hiasan makanan ini juga berfungsi sebagai penambah rasa kepada hidangan utama. Sebagai contoh, setangkai daun pudina di atas pencuci mulut mampu membangkitkan rasa segar pada keseluruhan hidangan. Malah, sepotong lemon yang dihidangkan bersama sajian makanan laut juga mampu menambah rasa unik pada hidangan tersebut.

Identiti sesuatu hidangan juga boleh ditunjukkan melalui penggunaan hiasan ini. Contoh paling mudah adalah seperti sup labu (pumpkin soup) dan puri lobak merah (carrot puree) yang mempunyai struktur yang pekat serta satu warna sahaja. Hiasan seperti hirisan lobak atau krim putar membantu untuk memberikan identiti buat hidangan tersebut.

Terdapat beberapa jenis hiasan makanan yang boleh digunakan dalam penataan makanan ini. Antaranya ialah:

Peralatan dalam penataan dan hiasan makanan

Selain daripada pinggan, piring dan mangkuk, antara peralatan utama yang penting bagi penataan dan hiasan makanan ini peralatan bagi membuat potongan dan ukiran pada hiasan makanan. Antaranya ialah:

Seni dan prinsip dalam penataan makanan

Seperti mana yang ditekankan oleh pakar kulinari dan ahli gastronomi, penataan makanan yang baik haruslah saling melengkapi dan kelihatan harmoni bersama makanan utama yang dihidangkan. Malah, hiasan yang ringkas sebenarnya lebih banyak membantu dalam menonjolkan sesuatu makanan utama.

Kombinasi hiasan haruslah sesuai dan tidak terlalu banyak berbanding hidangan utama. Selain itu, bentuk potongan hiasan turut memainkan peranan penting dalam memberi keunikan kepada sesuatu hidangan. Satu lagi prinsip dalam penataan ini adalah tekstur yang mana keseimbangan tekstur dalam pinggan boleh mempengaruhi pengalaman makan meskipun ia tidak mempengaruhi visual makanan tersebut.

Kesimpulan

Penataan makanan dan hiasan makanan mungkin dianggap sebagai sesuatu yang remeh dan tidak signifikan dalam sesebuah hidangan. Tanggapan ini harus diubah kerana setiap apa yang diletakkan dalam pinggan anda ada fungsi dan peranannya yang tersendiri. Seperti yang sering dikatakan oleh ahli gastronomi; “Rasa yang pertama selalu dimulakan dengan mata”.

RUJUKAN:

Chung, H. K., Yang, H. J., Shin, D., & Chung, K. R. (2016). Aesthetics of Korean foods: The symbol of Korean culture. Journal of Ethnic Foods, 3(3), 178–188.

Deroy, O., Michel, C., Piqueras-Fiszman, B., & Spence, C. (2014). The plating manifesto (I): from decoration to creation. Flavour, 3(1), 1–10.

Thompson, J. (2016). The Art of Japanese Plating: A highly codified process that makes food look as good as it tastes. Retrieved February 29, 2020, from https://metropolisjapan.com/art-japanese-plating/

Zampollo, F., Wansink, B., Kniffin, K. M., Shimizu, M., & Omori, A. (2012). Looks good enough to eat: How food plating preferences differ across cultures and continents. Cross-Cultural Research, 46(1), 31–49.


Yggdrasil – Pokok Semesta Dalam Mitologi Norse

Pada tahun 1643 Masehi, seorang biskop bernama Brynjolf Sveinsson diberikan amanah untuk memelihara 45 lembaran vellum yang mengandungi puisi dan prosa lama dari Eropah Utara. Koleksi tersebut ditulis sekitar tahun 1270 dan dikenali sebagai The King’s Book (atau Codex Regius).

Sepanjang tempoh 1270-1643 Masehi, ia disembunyikan daripada pengetahuan umum. Tidak lain dan tidak bukan, tujuannya adalah supaya ia tidak dicemari atau dilupuskan oleh gereja Rome. Sepanjang tempoh tiga kurun itu juga, kita langsung tidak memiliki maklumat perihal manuskrip tersebut – keluarga manakah yang menyimpan Codex Regius, dan bagaimanakah latar belakang kehidupan mereka?

Apa yang kita ketahui, ia kemudiannya dihadiahkan kepada Raja Denmark dan semenjak itu, Codex Regius tersimpan rapi di Copenhagen sehingga tahun 1971, sebelum akhirnya ia dikembalikan ke Iceland. Dalam perjalanan pulang, manuskrip tersebut diangkut oleh kapal-kapal pe-rang sebagai langkah keselamatan –menunjukkan demikian pentingnya harga Codex Regius.

Hal ini tidak terlalu menghairankan. Codex Regius merupakan saki-baki catatan masyarakat pagan di Eropah Utara yang masih terselamat semenjak rantau itu dikristiankan. Isi kandungannya banyak memerihalkan tentang mitologi atau kepercayaan pagan yang dianuti oleh masyarakat Norse di zaman dahulukala. Secara intisarinya, mitologi Norse berpusat dan berakar pada sebatang Pokok Semesta yang dikenali dengan nama Yggdrasil.

YGGDRASIL DAN ODIN

Penafsiran maksud Yggdrasil yang paling diterima dalam kalangan ilmuwan ialah ‘Kuda Odin’. Ini kerana Ygg adalah nama lain bagi Odin, sementara drasill pula bermaksud ‘kuda’. Bagaimanapun, perkataan itu juga boleh difahami sebagai ‘penggerak’ atau ‘perintis’, justeru ada yang berpandangan maksud Yggdrasil ialah ‘Penggerak Odin’.

Sementara itu di dalam Codex Regius, ada bahagian-bahagian tertentu yang seakan-akan menuding bahawa Odin dan Yggdrasil adalah watak yang sama. Sewaktu Odin digantung pada Pokok Semesta dan diti-kam selama sembilan hari, beliau ada menyatakan yang ‘dia mengor-bankan diri ke dalam diri sendiri’.

Pernyataan ini mengisyaratkan wujudnya kesatuan antara Odin si Raja Dewa dan Yggdrasil si Pokok Semesta. Tambahan, dalam bahasa Inggeris Lama terdapat perkataan treow, yang membawa maksud pokok (tree) dan kebenaran (truth). Justeru secara etimologi, ‘kebenaran’ dan ‘pokok’ tumbuh daripada akar yang sama.

ASK DAN EMBLA – PASANGAN MANUSIA PERTAMA YANG DICIPTAKAN

Selanjutnya di dalam mitos penciptaan Norse, kita boleh dapati betapa kononnya daripada pokok jualah lahirnya manusia. Pokok yang melahirkan Ask, lelaki pertama ialah pokok ash. Pokok yang melahirkan Embla, wanita pertama pula ialah pokok elm. Kedua-dua pokok ini juga berperanan merembeskan oksigen pertama yang menjadikan bumi sesuai untuk dihuni.

Diceritakan, Ask dan Embla keluar daripada biji ek yang dibuahkan oleh Pokok Yggdrasil. Justeru, masyarakat Norse meyakini yang manusia lahir daripada pokok tersebut. Lalu, roh manusia diambil oleh dua ekor burung upeh untuk dimasukkan ke dalam rahim ibu masing-masing.

Mitos sebegini kemudiannya melahirkan kultus memuja pokok dalam kalangan masyarakat Norse. Kultus sedemikian dapat digambarkan menerusi catatan Artur Lundkvist, salah seorang sasterawan Sweden yang berpaut pada kepercayaan tersebut:

“… dalam diri setiap manusia wujud sebatang pokok, dan dalam setiap pokok wujud manusia… Aku bersenandung bersama hutan belantara; belantara umpama lautan kedua di dunia (sesudah lautan air), lautan di mana manusia sentiasa mengembara. Hutan wujud dengan diam, memenuhi pergerakan alam, bersemenda dengan angin, membersihkan udara, menenteramkan cuaca, menggembur tanah, dan menjaga keperluan manusia (menjadi habitat haiwan).”

YGGDRASIL MERESAP DALAM KEHIDUPAN SEHARIAN

Mitos Yggdrasil bukan sekadar melahirkan kultus yang nyata dan ketara. Akar pengaruhnya juga menjalar dalam kehidupan seharian masyarakat Norse, lalu meresap ke dalam beberapa tamadun lain.

Antara lain, pengaruh Yggdrasil melahirkan amalan menanam sejenis pokok yang disebut sebagai ‘pokok pelindung’ di tengah-tengah rumah. Bagi mereka, ia umpama miniatur Yggdrasil yang bertujuan mengingatkan mereka pada kepercayaan lama Norse – kepercayaan yang berprinsipkan kebergantungan sesama isi alam.

‘Pokok pelindung’ kononnya mempunyai roh atau semangat yang tanpa henti memerhatikan kehidupan seisi rumah yang berteduh di bawah dedaunannya yang rimbun. Ia umpama tiang seri yang menjadi pasak bagi sesebuah keluarga.

Sehingga hari ini, ‘pokok pelindung’ masih menjadi kebiasaan dalam kalangan masyarakat Scandinavia. Bahkan, ada juga ilmuwan yang berpendapat kononnya pokok Krismas berasal-usul daripada tradisi menanam ‘pokok pelindung’ – yang akar pengaruhnya kembali kepada mitos Yggdrasil.

YGGDRASIL DIANCAM OLEH NAGA DAN RUSA

Codex Regius turut memaklumkan kepada kita bahawa Pokok Yggdrasil kononnya bukanlah satu kewujudan yang melangkaui batas pengetahuan manusia atau mencarik ruang dan masa. Sebaliknya, ia merupakan sebatang pokok hidup yang tegap namun terancam, dan diikat oleh tiga dimensi masa, iaitu masa lalu, masa kini, dan masa hadapan.

Ancaman bahaya yang menimpa Yggdrasil sentiasa menjadi kebimbangan dewa-dewi Norse. Antara makhluk yang memangsakannya ialah seekor naga yang terus-menerus menggigit Yggdrasil hingga ke akar-akarnya. Begitu juga empat ekor rusa yang memakan dahan-dahan Yggdrasil, di mana masing-masing bernama Dain, Dvalin, Duneyr, dan Duratro.

Kambing Heidrun dan rusa Eiktyrner yang berada di bumbung Valhalla (mahligai dewa-dewi) juga mengincari dahan-dahan Yggdrasil. Cuma, kedua-dua mereka memberikan hadiah sebagai imbalan – Heidrun memberikan padang rumput manakala Eiktyrner menghadiahkan air yang menyirami akar Yggdrasil.

NORN SI PELINDUNG YGGDRASIL

Yggdrasil dilindungi oleh tiga wanita tua yang dikenali sebagai Norn. Ketiga-tiga Norn ini seringkali digambarkan berteduh di bawah Yggdrasil sambil menenun benang. Masing-masing dikaitkan dengan Urd (masa lalu), Verdandi (masa kini), dan Skuld (masa hadapan).

Kononnya pada setiap pagi, dedaunan Yggdrasil akan menggugurkan embun yang memenuhi seluruh lembah. Embun tersebut mewakili ingatan manusia terhadap hari semalam. Sebelum matahari mengewapkannya sehingga habis, Urd akan mengutip kesemua embun itu lalu menuangnya ke dalam Telaga Ingatan.

Di tengah-tengah telaga itu pula hidup dua ekor angsa. Ketika kedua-duanya saling menghadap, lehernya yang panjang diliuk-lentuk menjadi seakan-akan bentuk hati. Kononnya, daripada telaga inilah cinta bersemi.

Sementara itu, Verdandi (masa kini) menguruskan bunga-bunga mekar yang mewakili kehidupan. Skuld pula membantu supaya bunga-bunga tersebut dapat terus hidup di masa akan datang. Menariknya, nama Skuld membawa maksud hutang. Ia seakan-akan menggambarkan betapa masa hadapan tidak akan berlaku tanpa usaha yang dilakukan pada masa sekarang.

Secara intisarinya, Yggdrasil dilihat oleh masyarakat Norse Lama sebagai elemen utama dalam proses penciptaan, pemuliharaan, dan kehancuran alam semesta.

Kaitannya dengan masa juga membuatkan Yggdrasil membumi dalam kehidupan seharian mereka – ditanam sebagai tiang seri bagi seisi keluarga supaya mereka dapat terus mengenang kembali masa dahulu, menghargai masa sekarang, dan berusaha mengecapi masa hadapan yang lebih baik.

TERJEMAHAN
Andreas Kornevall. (10 Mei 2019). The Norse Legend of the World Tree – Yggdrasil. Ancient Origins.


Perjuangan Mat Kilau Adalah Fasis?

Filem Mat Kilau ini terang-terang menginspirasikan dari kisah benar perjuangan Mat Kilau. Nama pun sama dan di dalam ‘trailer’ filemnya juga ada grafik foto Mat Kilau lengkap dengan nama dan tarikh riwayatnya. Maka, memang filem ini diinspirasikan dari apa yang berlaku ketika itu secara amnya.

Perjuangan ketika lewat abad ke-19 seperti yang digambarkan dalam filem itu memang umumnya begitu. Pihak British memang sifatnya menjajah. Pribumi Melayu melawan penjajah. British juga bakar kampung dan bunuh penduduk – perkara yang jarang-jarang ditulis oleh para kerani dan pengarang zaman kolonial dulu. Selama ini kita dimomokkan bahawa British ‘penjajah yang baik’ manakala Siam atau Jepun adalah ‘penjajah yang kejam’. Padahal sama-sama kejam.

“All of these characters, who aren’t Malay-Muslim men, are brutally killed off, maimed, and not given any humanity. All Malay-Muslim characters are treated as victims of oppression”

Sebab yang menjajah itu memang bukan Melayu-Muslim. Pihak penjajah dan penindas sama ada British, Jepun, Siam atau Pengganas Komunis sekalipun dikuasai dan dimiliki oleh orang yang bukan Melayu beragama Islam. Manakala yang dijajah dan ditindas itu adalah orang Melayu yang beragama Islam. Memang ini realiti sejarah di zaman Mat Kilau berjuang itu sehingga zaman Komunis. Takkanlah nak buat yang menjajah Tanah Melayu ketika itu kerajaan Khalifah Islam pulak.

Ketika berperang, memang akan ada di kalangan penjajah ini boleh terbunuh atau dicederakan. Nama pun berperang, takkan nak berjoget pulak. Takkanlah orang Melayu yang ditindas itu pergi berperang tapi bila jumpa penjajah mereka ajak minum kopi pulak. Hai, penjajah bila berperang dengan orang Melayu, orang Melayu rilek kena bunuh, kena cincang, kena tetak, kena tembak. Kenapa orang Melayu dilarang berbuat perkara yang sama ketika berperang kepada penjajah dan penzalim mereka pula? Peraturan siapa pulak ni?

Kenapa bila bangsa lain berperang melawan penjajah, mereka berperang dengan bebas dan berbuat sebagaimana biasa ketika dalam peperangan, boleh menghapuskan orang yang menzalimi mereka tetapi orang Melayu tidak boleh pula? Orang Melayu mesti melayan baik-baik siapa yang menindas dan menjajah mereka pulak.

“Now I know historically the Malay were a colonised people group and I empathise with how it affects their insecurity, and psychology.

But the violence portrayed on film showed the rest of us, non Malay Muslims of Malaysia as extensions of their oppressors.”

Siapa ‘us’? Masalah orang ini ialah dia kiasu sangat. Dia tiba-tiba menggelabah dan berimaginasi bahawa segerombolan orang Melayu mahu menamatkan riwayatnya. Ayat-ayat: “But the violence portrayed on film showed the rest of us, non Malay Muslims of Malaysia as extensions of their oppressors” hanyalah imaginasi liarnya saja.

Mat Kilau dalam filem ini melawan penjajah British berserta para talibarutnya dan para talibarutnya datang dari pelbagai latarbelakang dan bangsa malah ada di kalangan orang Melayu sendiri menjadi talibarut dan pengkhianat, dan benda ini dia tak sebut pun. Motifnya hanya mahu menghasut benda-benda dalam imaginasi liarnya sahaja.

“This film in all honesty is no different thematically from the 1915 film, Birth of a Nation that portrayed the then dying KKK as heroes for the white race against African Americans. The film injected the Lost Cause into American mainstream thought where the South was right to protect the institution of slavery, and boosted KKK numbers that what was on it’s way out got a second life. Parallels can also be drawn to the Nazis blaming the Jews for everything wrong in their society”

Orang macam dia ni akan selalu menyamakan perjuangan pribumi Melayu melawan penjajah dengan KKK dan Nazi. Pembodohan ini sentiasa dipaksa oleh mereka kepada kita. Padahal KKK dan Nazi itulah penjajah dan penindas, dan mereka berjuang sebagai penjajah untuk mengekalkan status penjajah dan aksi keganasan mereka. Yang boleh disamakan dengan KKK dan Nazi adalah British, Siam, Jepun dan Pengganas Komunis yang diketuai oleh Chin Peng sebagai de facto.

Orang Melayu berjuang melawan penjajah kerana penjajah menindas mereka. Mengenakan segala bagai cukai dan merampas tanah-tanah mereka. British juga menyingkirkan para pemimpin orang Melayu yang disokong oleh orang Melayu sendiri, sebaliknya British mahu memerintah sendiri tanahair orang Melayu tanpa persetujuan dari orang Melayu sendiri. British juga melakukan keganasan dengan menangkap orang Melayu, membunuh orang Melayu, mendera, memenjarakan dan pelbagai lagi kezaliman mereka kepada pribumi Melayu.

Malah filem ini boleh dikatakan sederhanalah dalam menggambarkan apa yang dibuat oleh para talibarut penjajah ketika itu. Jujur kata, kalau nak korek lagi fakta sejarah apa peranan para tauke dalam melicinkan penjajahan British di Tanah Melayu, Srikandi rasa dia ni akan melompat marah dan mengamuk satu pawagam menuduh pengarah filem buat cerita rasis.

Hakikatnya setiap orang yang datang ke Tanah Melayu pada zaman kolonial dulu bukannya nak tolong orang Melayu melawan British sangat, mereka masing-masing lebih memikirkan kepentingan diri sendiri. Malah apabila mereka dapat bantuan senjata dari British untuk melawan Jepun, senjata itu juga digunakan balik untuk cuba menjajah tanahair orang Melayu, sempat juga dipakai untuk membunuh orang-orang Melayu.

Kita, orang-orang Melayu masa kini tidak ada masa untuk melayan perangai kiasu dan imaginasi liar puak-puak ini. Hakikatnya, tidak ada pentadbiran orang Melayu yang menindas mereka ini, membunuh mereka beramai-ramai dari zaman Kesultanan Melaka, zaman negeri-negeri Melayu sampailah ke zaman kolonial di mana mereka ini dilayan baik dan dibenarkan berdagang di dalam negeri-negeri Melayu malah mereka ini sampai sekarang umumnya adalah golongan paling kaya-raya sehingga ada di kalangan mereka mampu menindas pulak orang Melayu dengan cara halus dan licik menggunakan kuasa wang yang mereka ada. Media-media yang dikuasai mereka selalu menggambarkan orang Melayu ini jahat, malas, pencuri, low class dan sebagainya.

Teruskan mengeluarkan filem-filem begini, jangan takut dengan rungutan-rungutan mereka ini, banyakkan lagi dan semarakkan lagi minat anak-anak Melayu kepada budaya bangsa serta bakar lagi semangat anak-anak Melayu untuk bangkit mempersiapkan diri dengan segala ilmu pengetahuan, teknologi, pertahanan dan ilmu-ilmu agama bagi menghadapi cabaran neokolonialisme yang mendatang.


Agama Menyebabkan Ketidaksamarataan Wanita?

Kaum perempuan memainkan peranan penting dalam perkembangan biologi wanita. Namun lumrah perkahwinan sepanjang zaman telah memasyhurkan suatu doktrin iaitu: suami keluar cari kerja; isteri duduk rumah jaga anak. Jangankan Islam, bangsa-bangsa beragama lain pun menunjukkan sejarah yang sama. Amerika Syarikat misalnya pernah mengimarahkan ideologi kebebasan bagi wanita untuk bekerja (dan sekarang kesamarataan gaji bagi pekerjaan sama).

Namun sejarahnya sangat kaya dengan amalan yang dicerca sebagai patriarki anti-wanita (misogynistic patriarchy). Tidak perlu menjelajahi jauh – sekitar 1970-an, wanita Amerika tidak boleh mendapat konsultasi doktor tanpa ditemani suami. Jadi dengan amalan berzaman, masyarakat berpendapat bahawa sangatlah semulajadi bagi wanita untuk menjadi surirumah. Ataupun sekadar “budak pejabat” bagi gadis-gadis sunti yang perkahwinan mereka ialah tarikh persaraan.

Suatu persoalan boleh diajukan: bila amalan sebegini dimulakan?

Agama Islam menetapkan bahawa “lelaki ialah pemimpin dan pengawal yang bertanggungjawab terhadap perempuan, oleh kerana Allah telah melebihkan orang-orang lelaki (dengan beberapa keistimewaan) atas orang-orang perempuan. Dan juga kerana orang-orang lelaki telah membelanjakan nafkah sebahagian dari harta mereka. Maka perempuan-perempuan yang soleh itu yang taat kepada Allah dan suaminya, memelihara kehormatan diri ketika ketiadaan suami.” (sebahagian daripada Qur’an 4:34).

Agama Kristian menetapkan bahawa perempuan yang tua perlu “mengajar perempuan-perempuan muda supaya belajar menyayangi suami dan anak-anak, menjaga kehormatan dan kesucian diri, menjadi surirumah yang baik, dan menjadi hamba (konteks taat setia) kepada suami supaya tiada siapa mencemarkan ayat-Nya.” (Kitab Titus 2:4-5)

Agama Judaisme pula menetapkan bahawa perempuan ialah akeret habayit yang bagaikan tiang seri sebuah rumah. Dan perempuan dipertanggungjawabkan untuk menubuhkan suasana ketuhanan dalam setiap rumahtangga, bersama suami berdasarkan undang-undang dan hukum-hakam Taharat Hamischpachah (Dubov, 2007).

Jadi tiga agama Ibrahim yang begitu tua mempunyai lumrah bahawa suami-isteri memainkan peranan simbiosis – seorang pencari rezeki; seorang penjaga rumahtangga. Namun ketiga-tiga agama ini masih membenarkan isteri bekerja (tertakluk kepada syarat semasa, dimana Islam melonggarkan bab keizinan suami yang tidak bertanggungjawab pada masa kelaparan).

Namun masyarakat jauh sebelum lahirnya agama Judaisme yang dibawa Nabi Musa (as) mengamalkan tatacara kehidupan yang berbeza. Ketika zaman prasejarah, komuniti manusia dibentukkan berdasarkan prinsip kesamarataan. Lelaki dan perempuan menyertai aktiviti buruan bersama, dimana kedua-dua jantina ini mempunyai pengaruh untuk menentukan tempat tinggal dan pasangan hidup. Penemuan saintifik ini mencabar tanggapan sosial bahawa kesamarataan jantina ialah inovasi moden. Sebaliknya apa yang berlaku sekarang ialah manifestasi silam (Devlin, 2015).

Kesamarataan jantina ini memainkan peranan penting untuk kemandirian hidup berdasarkan konteks kemasyarakatan. Jadi dalam kehidupan prasejarah, lelaki tidak semestinya keluar bekerja (memburu) dan perempuan pula duduk rumah jaga anak. Sebaliknya kedua-dua jantina memainkan peranan dalam aspek buruan dan penjagaan anak. Amalan kehidupan mereka pula lebih khusus terhadap keluarga ibu, bapa dan anak (konteks duda/janda, poligami dan ipar duai agak kejanggalan). Maka tidak peliklah apabila agama-agama Ibrahim membenarkan isteri bekerja dengan hanya galakan supaya bersuri di rumah.

Konsep keluarga sebenarnya lahir daripada naratif moden jua. Tanggapan moden tentang cara hidup prasejarah dihantar antarabangsa dengan cetusan daripada Charles Darwin. Dalam teori berkaitan pilihan jantina, Darwin membentangkan bahawa wanita merupakan aset pelaburan besar untuk menjaminkan masa depan (melahirkan anak). Jadi untuk menyara anak-anak ini, mereka memerlukan pasangan yang boleh mengurniakan makanan dan tempat teduh (Knight, 2008). Namun lelaki pula menuntut jaminan kesucian wanita supaya tidak membanting tulang membesarkan benih orang.

Berdasarkan naratif ini, seorang perempuan hanya cenderung untuk melahirkan anak apabila mempunyai akses kepada sumber alam. Bagaikan pengikatan Kontrak Jantina, Darwin tidak menahan diri untuk mengungkap suatu adjektif berkontroversi. Untuk melahirkan anak, perlu ada hubungan sy4hw4t. Hari ini sesiapa yang memberikan izin hubungan sedemikian demi akses sumber digelar pel4cvr. Disebabkan itulah Darwin dengan selamba mengatakan, “ibu anda seorang pel4cvr.”

Namun pendapat Darwin tidak semestinya betul (atau hanya betul dalam keadaan tidak menyeluruh). Berdasarkan pandangan pakar antropologi bernama Mark Dyble dari Universiti Kolej London, cara hidup sebegini hanya timbul selepas kedatangan pertanian dalam sejarah biologi. Apabila manusia belajar menjana sumber sendiri, barulah konsep darjat muncul.  Kejadian ini juga mempunyai asbab saintifik. Tekanan sy4hw4t wanita tidaklah sedahsyat lelaki.

Dalam sebuah buku, Lewis Wolpert pernah menulis bahawa, “lelaki sentiasa memikirkan s3ks manakala hanya 20% wanita sahaja berkongsi pemikiran sama.” Kesimpulan buku tersebut yang berkaitan dengan topik ini ialah lelaki lebih bersy4hw4t secara biologi.

Penjelasan mudah bagi teori ini boleh dilihat dengan menggunakan p0rn0gr4fi. Dalam kalangan remaja dan dewasa, semua tahu jantina mana lebih mudah ter4ngs4ng. Jadi teori lemah sy4hw4t ini membuatkan wanita hanya memilih lelaki berkualiti kerana tidak berada dalam keadaan terdesak.

Maka apabila bercakap tentang darjat seorang wanita untuk dibandingkan dengan lelaki, agama tidak seharusnya dipersalahkan – kerana elemen tersebut sudah lama menakluki manusia. Islam diturunkan pada abad ketujuh, 600 tahun selepas Kristian melengkapkan Judaisme yang turun 3,800 tahun lalu. Adat-adat Hinduisme pula boleh diteliti lebih daripada 4,000 tahun dahulu. Pertanian yang menandakan permulaan konsep darjat telahpun diamalkan sejauh 23,000 tahun dahulu (Universiti Tel Aviv, 2015).

Agama tidak menarik perempuan supaya duduk melutut kepada lelaki. Sebaliknya agama hanya menarik perempuan (dan lelaki) supaya menunduk sujud kepada Tuhan yang berfirman supaya wanita taat kepada suami yang wajib taat kepada-Nya.

RUJUKAN:

American Friends of Tel Aviv University. (2015, July 22). First evidence of farming in Mideast 23,000 years ago: Evidence of earliest small-scale agricultural cultivation. ScienceDaily. Retrieved from https://www.sciencedaily.com/releases/2015/07/150722144709.htm

Devlin, H. (2015, May 14). Early men and women were equal, say scientists. Retrieved from https://www.theguardian.com/science/2015/may/14/early-men-women-equal-scientists

Dubov, N.D. (2007). What is the Role of the Women in Judaism? Retrieved from https://www.chabad.org/library/article_cdo/aid/1802936/jewish/Woman-in-Judaism.htm

Knight, C. (2008). Early Human Kinship Was Matrilineal. Oxford: Blackwell, pp. 61-82


Lat Dan P Ramlee

Pada tahun 1971, seorang wartawan muda yang bernama Mohammad Nor Khalid atau lebih dikenali sebagai Lat telah berpeluang untuk menemuramah P. Ramlee. Beliau yang sangat meminati dengan bintang tersohor itu sejak zaman remajanya menggunakan “lesen” wartawan untuk bertemu P. Ramlee dengan lebih dekat lagi.

Beberapa hari sebelum bertemu, Lat terlebih dahulu pergi ke sebuah kedai kopi di Chow Kit untuk menelefon P. Ramlee. Kedai kopi tersebut ialah tempat di mana P. Ramlee gemar bermain mahjong jika ada kelapangan. Beliau memperkenalkan diri kepada P. Ramlee terlebih dahulu sebelum bertanyakan filem terbarunya. Ketika itu P. Ramlee sedang menyelenggarakan filem Putus Sudah Kaseh Sayang.

Lat bertanyakan tarikh untuk membuat temu ramah bersama P. Ramlee dan beliau diberitahu oleh P. Ramlee supaya datang ke rumahnya pada hari Ahad itu di sebelah pagi. Setelah tiba hari yang ditetapkan, Lat menaiki teksi untuk ke rumah P. Ramlee yang terletak di No. 22 Jalan Dedap, Taman Furlong (kini bergelar Taman P. Ramlee).

Setelah tiba di hadapan rumah seniman itu, Lat menyapa P. Ramlee yang sedang menghisap rokok Lucky Strike di sofa. P. Ramlee yang ketika itu memakai  singlet dan berkain pelikat bertanya, “Cari Nasir ke? Nasir tak ada di rumah”. P. Ramlee menyangka bahawa Lat adalah ahli kumpulan muzik yang disertai oleh anaknya, Nasir. Waktu itu rambut Lat panjang seperti anak-anak muda tahun 1970-an yang lain. “Bukan. Saya reporter Berita Harian yang telefon abang sebelum ni,” kata Lat. P. Ramlee kemudiannya terus mempelawa Lat masuk ke rumahnya.

Di dalam temubual itu, Lat bertanyakan kepada P. Ramlee mengapa beliau mengarahkan filem komedi sedangkan nama P. Ramlee terkenal dengan filem-filemnya seperti Penarek Becha dan Semerah Padi bercorak drama berat. “Pada pertengahan 1950-an, ramai pelakon yang tidak diberi layanan yang setimpal dengan kerja keras mereka. Tapi abang cakap kepada tauke studio bahawa pelakon seperti Aziz Sattar, Ibrahim Pendek, S. Shamsuddin dan ramai lagi mampu berlakon parodi. Jadi abang minta supaya mereka diberi peluang untuk membuktikan bakat lakonan mereka di dalam filem parodi,”  kata P. Ramlee yang menggunakan perkataan “parodi” berbanding “komedi”.

Ramlee memberitahu pihak pengurusan studio bahawa pelakon-pelakon itu sangat bagus. Mereka cuma tidak diberi peranan yang bagus di dalam filem-filem arahan pengarah lain ketika itu. Bila P. Ramlee mengarahkan Bujang Lapok pada tahun 1957, beliau membuktikan kata-katanya itu apabila filem tersebut telah mendapat kutipan box office sedangkan itu adalah filem bercorak komedi pertama yang diarahkan olehnya.

Setelah beberapa jam berada di rumah P. Ramlee, Lat pulang ke pejabatnya untuk menulis artikel temuramah tersebut. Wartawan kanan yang bertugas tidak menggalakkan Lat menulis tentang P. Ramlee di dalam surat khabar ketika itu. “Siapa yang nak ambil tahu pasal berita ini? Sudah ketinggalan zaman! Ini surat khabar la, bukan buku sejarah. Kita tak mahu baca tentang benda yang sudah ketinggalan zaman.” Wartawan kanan itu juga menyarankan supaya artikel tersebut tidak dihantar kepada editor.

Di awal tahun 1970-an, populariti P. Ramlee sudah mula menurun sedikit demi sedikit. Generasi muda ketika itu lebih cenderung memilih hiburan dari Barat seperti mendengar lagu pop, menonton filem-filem Hollywood dan menonton program di televisyen. Namun, anak muda bernama Lat ini telah melawan arus dengan masih meminati P. Ramlee dan sanggup bertemu dengannya untuk mencari bahan untuk ditulis walaupun dimarahi oleh wartawan kanan di pejabatnya.

Sumber:

Foto:
Berita Harian Singapura


Teori Ekonomi Yang Digunakan Thanos Untuk Justifikasi Tindakannya

Ya, saya serius. Thanos The Mad Titan dari Marvel Cinematic Universe dan bukannya mana-mana ahli ekonomi. Saya amat tertarik tujuan Thanos mengumpul Akik Saujana (Infinity Stone) dan tujuannya merupakan salah satu daripada isu ekonomi yang pernah dibincangkan suatu ketika dahulu. Bagi mereka yang tidak pernah menonton siri filem Avengers, Thanos mengumpul Akik Saujana untuk memadam separuh makhluk dari alam semesta ini. Hal ini bertujuan untuk mengatasi masalah penduduk berlebihan (overpopulation).

Thanos bukanlah orang yang pertama mengesan kebobrokan jika berlaku penduduk berlebihan. Seorang ahli ekonomi British abad ke-18 yang bernama Thomas Maltus berpendapat pertumbuhan penduduk merupakan malapetaka yang boleh mengakibatkan kemiskinan. Malthus berhujah dorongan keinginan syahwat manusia mengakibatkan populasi manusia berkembang dengan pantas.

Hal ini akan menyebabkan pengeluaran makanan tidak mampu menampung pertambahan penduduk pada kadar yang laju sesuai dengan hukum pulangan berkurangan (law of diminishing returns). Hal ini kerana tanah yang terhad untuk penghasilan makanan adalah tidak mencukupi untuk penduduk yang semakin bertambah. Maka berlakulah ketidakseimbangan antara populasi dan bekalan makanan.

Bak kata Thanos…

“It’s a simple calculus. The universe is finite, its resources finite. If life is left unchecked, life will cease to exist.”

Maksudnya: “Ianya Matematik mudah. Alam ini terbatas, begitu juga sumbernya. Jika kehidupan(makhluk) dibiarkan, kehidupan akan lenyap”

PERANGKAP MALTHUS

Selain kebuluran, pertukaran kadar kelahiran dan kematian juga mampu menghalang manusia daripada mencapai taraf hidup yang lebih tinggi. Bayangkan anda seorang raja yang menguasai sebuah negeri. Pada suatu hari, anda menjajah tanah baru yang tidak berpenghuni. Hal ini merupakan suatu rezeki yang besar kerana terdapat tanah lebih untuk tujuan penghasilan makanan dan tentunya lebih banyak makanan untuk rakyat anda.  Hasil daripada penemuan tersebut, rakyat anda bertambah sihat dan kadar kematian pun berkurang. Akhirnya, rakyat anda mencapai taraf hidup yang lebih tinggi berbanding sebelumnya.

Hal ini membolehkan rakyat anda membiak dengan lebih ramai. Impaknya, populasi semakin bertambah sampai ke satu tahap, negeri anda miskin semula kerana bekalan makanan tidak mencukupi untuk kadar populasi yang pantas. Inilah yang dipanggil Perangkap Malthus.

Perangkap Malthus menyatakan taraf hidup yang lebih tinggi selalu dihalang oleh pertumbuhan populasi. Hal ini demikian kerana populasi manusia berkembang secara geometri tetapi pengeluaran makanan hanya berkembang secara aritmetik. Oleh itu, manusia tidak akan kekal berada pada taraf hidup yang baik disebabkan akan sampai satu tahap makanan tidak mencukupi dan kebuluran akan berlaku kerana pertumbuhan manusia.

KRITIKAN TERHADAP PERANGKAP MALTHUS

Teori Perangkap Malthus menerima banyak kritikan, antaranya:

Ada banyak lagi kritikan-kritikan terhadap dakwaan-dakwaan Malthus. Walaupun populasi manusia hampir mencapai 8 bilion orang tetapi masih tidak terdapat kebuluran besar-besaran. Namun begitu, kajian demi kajian perlu dijalankan agar kemajuan demi kemajuan dapat dicapai supaya kesan buruk pertambahan penduduk tidak berlaku. Manusia hanya terselamat daripada andaian pesimistik Malthus disebabkan kemajuan teknologi dan pendidikan.

Kesimpulan

Tuntasnya, usaha Thanos untuk mengawal populasi dunia selari dengan sarjana ekonomi abad ke-18 Thomas Malthus. Namun begitu, setakat ini andaian Malthus agak tersasar. Oleh itu, saya berpendapat belum masa Thanos memetik jarinya untuk memadam separuh daripada makhluk di alam ini. Bagaimana pula pendapat anda, adakah patut Thanos memadam separuh daripada makhluk di alam ini?

RUJUKAN

(2014). The economics book: Big ideas simply explained. Dorling Kindersley.

Malthus, T. R. (1999). An essay on the principle of population. Oxford University Press, USA.

Russo, J., & Russo, A. (Directors). (2018). Avengers: Infinity War [Film]. Marvel Studios.

Russo, J., & Russo, A. (Directors). (2019). Avengers: Endgame [Film]. Marvel Studios.


Lelaki Jepun Ini Sewakan Dirinya Untuk Tidak Berbuat Apa-apa

Malaysia mungkin mempunyai perspektif yang diromantiskan tentang Jepun. Sejak 1990-an lagi, nama Jepun sering dipetik sebagai contoh ikutan.

30 tahun kemudian, realiti mula menyedarkan semua orang bahawa kehidupan di Jepun tidaklah manis seperti disangka.

Kes bµnµh diri sentiasa berlaku di Jepun. Pada bulan Oktober 2020 misalnya, lebih ramai orang pergi buat selamanya kerana bµnµh diri berbanding COVID-19 sendiri (Wang, et al., 2020). Wanita paling terkesan dalam kalangan mereka.

Inilah realiti yang menghantui rakyat Jepun, sebuah kehidupan dibina pada landasan harapan tanpa henti mempengaruhi hidup individu. Setiap hari rakyat Jepun perlu berusaha mencapai sesuatu.

Dan itu mungkin antara punca kenapa Shoji Morimoto amat diperlukan di Jepun. Apabila seorang manusia menyewa dirinya, tujuan mesti tidak bermoral.

Tetapi Morimoto menyewakan dirinya sejak tahun 2018 untuk “tidak membuat apa-apa”.

Sehingga 5 Februari 2021, Morimoto mempunyai 261,400 orang pengikut di Twitter. Beliau sekadar meminjam dirinya untuk memenuhi kehendak pelanggan.

Setiap sesi bernilai AS$96 termasuk tambang-tambang lain. Apabila dilanggan, Morimoto akan meluangkan beberapa jam sebagai teman ke mana-mana sahaja.

Beliau akan menjawab soalan, mendengar keluhan, memberi nasihat dan sebagainya.

Ada masa pelanggan perlu peneman ke pawagam. Jadi semuanya percuma buat Morimoto, yang dibayar untuk menonton lagi. Kadangkala Morimoto diperlukan dalam sebuah helikopter.

Pintu gerbang Disneyland terbuka luas, apabila seorang pelanggan menjemputnya. Dan seorang lelaki yang curang juga pernah berkongsi isi hati ketika memakan bersama Morimoto.

Semua orang menerima sokongan moral. Morimoto pernah menemani seorang lelaki yang sedang memfailkan dokumen perceraian. Beliau pernah menemani seorang pesa-kit yang cuba membµnµh diri (Lantican, 2021).

Dijangka Morimoto sudah meraih pendapatan lumayan, barangkali AS$96,000 setahun dengann hanya menyewa diri untuk menjadi mulut dan telinga. Sampai Morimoto selamba boleh meninggalkan kariernya untuk mengubati jiwa orang.

Inilah realiti penting harus dikupas bagi memahami kehidupan di Jepun, yang sebenarnya jauh sekali sebuah utopia.

Antara perkara yang paling jelas dalam kehidupan Jepun ialah rumah kecil. Jepun mempunyai populasi seramai 126.3 juta orang yang terpaksa bersesakan dalam tanah terhad.

Rumah yang kecil boleh mempengaruhi kesihatan dan kebahagiaan hidup (Usborne, 2018).

Dalam sebuah penyelidikan mendalam yang dijalankan empat sarjana psikologi, isu kehidupan bersesakan menjadi tanya tanya.

Orang terlalu ramai menyebabkan sumber semulajadi ialah satu persaingan. Kemampuan diri perlu diperbaiki setiap masa, yang menggalakkan persaingan sosial dan barangkali pertembungan jika ada (Sng, et al., 2017).

Disebabkan itulah ada pakar psikologi yang bersedia untuk merawat masalah mental dalam kalangan orang ramai. Tetapi bukan semua orang mampu membayar perkhidmatan ini.

Jadi mereka menyimpan perasaan dalam satu tempoh yang sangat lama, akhirnya menyebabkan kejadian-kejadian tidak diingini. Apabila ada duit, baru mereka mencari ahli terapi.

Inilah antara punca kenapa Morimoto mempunyai jaringan sangat luas.

Kerana Morimoto juga sedang melaksanakan usaha terapi, untuk membantu golongan yang memerlukan.

Pakar-pakar psikologi mungkin tidak sesekali akan keluar pejabat semata-mata untuk memenuhi kehendak pelanggan. Tetapi Morimoto menggunakan kaedah jauh berlainan, seperti menca-bar pula arus perdana melibatkan pengamal psikologi.

Jadi sebarang usaha memaniskan Jepun sebenarnya agak misleading juga. Kerana Jepun masih digelumangi pelbagai jenis masalah yang bersifat kro-nik.

Kerajaan Jepun sedang cuba merancakkan ekonomi negara yang semakin perlahan.

Tidak cukup dengan itu, masyarakat Jepun juga semakin tua (bermakna jurang antara muda dan tua terlalu jauh) disebabkan kadar kelahiran tidak merangsangkan kelangsungan populasi masa hadapan.

Dua perkara ini sedang menjejaskan potensi Jepun untuk bergerak ke hadapan – tidak lupa juga apabila satu pertiga wanita bujang sebenarnya sedang dihimpit kemiskinan.

Amatlah wajar untuk mengambil kira kemajuan teknologi dalam kalangan bangsa Jepun. Namun dari segi prestasi sosial, barangkali Malaysia lebih baik berbanding Jepun yang diagung-agungkan.

RUJUKAN:

Lantican, F. (2021, Januari 15). In Japan, You Can Rent a Person To Do Nothing. Vice.

Sng, O., et al. (2017, Februari 14). Does Living in Crowded Places Drive People Crazy? Scientific American.

Usborne, S. (2018, Oktober 10). Shoebox Britain: how shrinking homes are affecting our health and happiness. The Guardian.

Wang, S., et al. (2020, November 30). In Japan, more people (ditapiskan) from (ditapiskan) last month than from Covid in all of 2020. And women have been (ditapiskan) most. CNN.


Lima Ciri Psikopat Yang Patut Diketahui

Ted Bundy. Clyde Barrow. Bernie Madoff. Ketiga-tiganya dikenali atas jenayah yang berbeza tetapi ketiga-tiganya diketahui sebagai psikopat. Dan pakar psikologi percaya terdapat lima ciri yang menjadikan mereka psikopat terkenal dalam sejarah.

Lima ciri yang dinyatakan oleh penyelidik Cristina Crego (Universiti Longwood, Farmville, Virginia) dan Thomas Widiger (Universiti Kentucky) ialah tidak jujur, tidak punya perikemanusiaan, sombong, kejam dan suka memanipulasi orang lain. Kesemua ciri ini disebut dalam kajian mereka yang diterbitkan oleh jurnal Personality Disorders: Theory, Research and Treatment.

Bagi menilai ciri sebenar psikopati dalam kalangan individu, enam orang figura dipilih sebagai subjek kajian. Mereka ialah Bundy, Madoff, Barrow, James Bond, Chuck Yeager dan Sherlock Holmes. Daripada keenam-enam figura, Holmes dan Bond ialah figura bersifat fiksyen. Keenam-enamnya sebelum ini didakwa sebagai psikopat dalam pelbagai media.

Setiap kes sejarah psikopat mereka dibentangkan dalam bentuk laporan sejarah kes – sesetengah daripadanya mencecah lima muka surat. Setelah itu, para sukarelawan akan membaca laporan mereka dan memberi markah mengikut skala psikopati mereka.

Dapatan mereka mendapati keenam-enam figura berkongsi lapan ciri psikopati. Lapan ciri tersebut ialah tidak mudah terdedah dari segi emosi, kesedaran diri yang rendah, tidak mudah risau, berani, tidak takut, tegas, dominan dan suka mencari keseronokan.

Ciri yang sama digunakan untuk menerangkan ciri individu yang bukan psikopat. Justeru, kajian-kajian yang menggunakan ciri ini bagi mengukur nilai psikopati seseorang dianggap tidak boleh dipercayai.

Sementara itu, terdapat lima ciri antagonisme yang tidak boleh dipertikaikan. Lima ciri yang dinyatakan ialah tidak jujur, tiada perikemanusiaan, sombong, kejam dan suka memanipulasi orang lain. Bagi Yeager, Bond dan Holmes, ciri-ciri ini tidak ada pada mereka. Tetapi ciri-ciri ini wujud dalam diri Madoff, Bundy dan Clyde.

Jadi, mengapa Bond, Holmes dan Yeager disangka sebagai psikopat? Ini kerana mereka berkongsi ciri keberanian, tidak takut, dominan dan tegas – ciri yang biasa ditemui tetapi tidak eksklusif kepada golongan psikopat semata-mata.

Selain itu, di mata masyarakat, ketiga-tiganya juga merupakan wira. Tetapi Crego dan Widiger mengingatkan wira dan psikopat ialah dua dahan berbeza daripada pokok psikologi yang sama.

Dapatan mereka mendapati Yeager dianggap paling kurang menunjukkan ciri psikopat. Markahnya menonjol dari segi aspek mencari keseronokan dan tidak mudah risau. Tetapi yang paling mengejutkan ialah Madoff merekodkan mata tertinggi untuk psikopati termasuk sentiasa memburu kecemerlangan dan cekap.

Nota kaki

Chuck Yeager – bekas juruterbang Tentera Udara Amerika Syarikat (USAF)  dan juruterbang ujian untuk semua pesawat USAF. Pernah bertempur di teater udara Perang Dunia Kedua dan Perang Vietnam.

Clyde Barrow – sebahagian daripada pasangan perompak Bonnie & Clyde. Melakukan lebih 100 rompakan dan turut membunμh polis, pengawal penjara, banduan dan orang awam secara semberono. Terbμnuh dalam insiden tembak-menembak dengan polis pada Mei 1934.

Bernie Madoff – penipu yang menyeleweng wang berjumlah lebih AS$64.8 bilion sebelum ditahan pihak berkuasa pada 2008. Mati dalam penjara pada tahun lepas.

Ted Bundy – pembμnuh, perogol dan nekrofilia. Menjadi igauan ngeri ramai wanita pada tahun 70-an sebelum ditahan pihak berkuasa. Dihukum mati di Florida pada tahun 1989.

James Bond – watak perisik fiksyen ciptaan penulis British Sir Ian Fleming. Mempunyai lesen untuk membμnuh. Enam orang pelakon memegang watak Bond di layar perak. Peranan itu kali terakhir digalas oleh Daniel Craig dalam No Time To Die.

Sherlock Holmes – watak penyiasat fiksyen ciptaan penulis British Sir Arthur Conan Doyle. Ramai pelakon terkenal pernah menggalas watak itu di medium filem dan televisyen seperti Henry Cavill, Benedict Cumberbatch, Jonny Lee Miller dan Sir Ian McKellen.

RUJUKAN

Chadwick, J. (2022, 8 Mac). The core traits of famous PSYCHOPATHS: Scientists identify five key characteristics in Ted Bundy, Clyde Barrow and Bernie Madoff – including callousness, dishonesty and cruelty. Daily Mail.

Sumber gambar: Getty Images/Beltman Archieve/Associated Press


Yakuza Dalam Misi Kemanusiaan Bencana Di Jepun

Jepun
dan bencana alam tidak boleh dipisahkan lagi. Kedudukan Jepun yang semestinya
telah pun ditakdirkan terletak di atas kawasan Lingkaran Api Pasifik memberi
kesan kepada negara itu. Saban tahun, pasti ada laporan berita mengenai gempa
bumi, tsunami dan juga beberapa bencana alam yang lain.

Di mana ada bencana, di situlah akan datang bantuan kemanusiaan. Segala organisasi tidak melepaskan peluang untuk menghulurkan bantuan. Kumpulan Yakuza juga tidak melepaskan peluang keemasan ini.

Pertama sampai dengan 70 buah trak

Pada 11 Mac 2011, satu gempa bumi telah berlaku di kawasan Tohoku sekuat 9 Skala Ritcher. Ia juga menyebabkan berlakunya tsunami yang merosakkan tiga reaktor nuklear di Loji Jana Kuasa Fukushima. Tiga reaktor ini meletup, mencair dan melepaskan bahan radioaktif di kawasan sekitar.

Keadaan
kritikal ini membawa kepada arahan kerajaan Jepun agar 200 ribu orang penduduk
berpindah. Bencana gempa bumi dan tsunami telah menyebabkan sekurang-kurangnya
27,000 kematian dan kehilangan.

Dalam
suasana yang begitu getir dan genting ini, media-media melaporkan bahawa Yakuza
adalah kumpulan pertama yang datang menghulurkan bantuan. Kumpulan itu
sekurang-kurangnya membawa 70 buah trak ke kawasan terjejas dengan anggaran
bekalan berjumlah USD 500,000.

Punyalah merendah diri kumpulan yakuza dalam bab bagi bantuan kemanusiaan ini sehinggakan tiada jawapan diberikan ketika cuba dihubungi oleh pihak media antarabangsa, Reuters. Ketika itu pihak Reuters cuba menghubungi ibu pejabat salah satu kumpulan Yakuza terkenal, Inakagawa-Kai, namun jawapannya ringkas,

“Kami
tak nak bercakap”

Faks
yang dihantar oleh pihak Reuters untuk berhubung dengan orang nombor dua
kumpulan Inakawai-Kai juga tidak berbalas. Memang zuhud sungguh!

Ada udang disebalik batu, broker yakuza buat kerja
tepi

Mencurah-curah bantuan yang dihantar oleh pelbagai kumpulan yakuza. Tak dapat dinafikan memang ada yang betul-betul ingin membantu, namun, tak boleh dinafikan juga bahawa di sebalik bantuan yang dihantar, ada udang disebalik batu.

Tujuan utamanya untuk menunjukkan kepada masyarakat setempat bahawa mereka juga adalah golongan yang baik. Ini penting agar kebarangkalian untuk orang awam membuat aduan mengenai mereka sama ada menelefon skuad anti-yakuza atau buat panggilan ke pusat pembasmian kumpulan yakuza akan berkurangan. Lagi-lagi di saat genting ini, orang awam tak boleh terlalu memilih dalam menerima bantuan. Apa yang dapat, kita bedal.

Jika
perkara ini tercapai, maka ia lebih mudah untuk operasi seterusnya bagi
kumpulan Yakuza. Kemusnahan yang berlaku ini akan membawa kepada projek-projek
baru yang akan dilakukan dari segi pembinaan semula kawasan tersebut. Bermula
dari projek permbersihan hingga projek-projek pembangunan yang banyak pada masa
akan datang. Inilah yang ditunggu-tunggu oleh broker-broker pekerja buruh dari
kumpulan Yakuza iaitu tehaishi.

Sekalipun,
di Fukushima ketika itu telah mewartakan undang-undang untuk menghalang Yakuza
dari terlibat dengan sebarang projek, namun kesuntukan masa yang ada selepas
bencana telah menyebakan semakan ke atas kredibiliti bagi sesiapa yang memohon
kerja, bantuan kecemasan dan kontrak pembersihan sisa toksik dilakukan ala
kadar.

Kerja-kerja pembersihan perlu dipercepatkan

Dalam keadaan terkejar-kejar, Tokyo Electric Power Company (TEPCO) yang terlibat dengan pengurusan Loji Nuklear Fukushima yang terjejas itu tidak mengumumkan sebarang prosedur yang mengahalang sebarang operasi melibatkan yakuza.

Di
Loji Nombor 1 Fukushima, terdapat keperluan yang sangat mendesak untuk
mendapatkan ramai pekerja buruh bagi bekerja dalam kawasan yang sangat-sangat
bahaya. Tahap radiasinya tinggi. Tersebar berita bahawa gaji yang tinggi akan
dibayar. Ketika itu juga, aktivis-aktivis anti-nuklear ramai yang mengingatkan
pekerja agar jangan pergi tawarkan diri bekerja di sana. Memang kiranya terlalu
bahaya.

Namun ramai yang tidak mengendahkan sehingga dikatakan terdapat 3,000 pekerja di dalam loji jana kuasa itu setiap hari. Ada yang bekerja secara kontrak pendek kerana tak mahu terdedah lama dengan radiasi dan juga sebaliknya. Dilaporkan bahawa 10 peratus pekerja yang terlibat datangnya dari broker yakuza. Broker yakuza ini memberi jaminan kepada pekerja yang diambil dengan bayaran 80 ribu yen sehari hingga 200 ribu yen untuk yang bekerja dalam loji.

Salah
seorang broker yakuza pernah mengakui bahawa dia berjaya mendapatkan keuntungan
sebanyak 1.5 juta yen dari setiap pekerja yang berjaya dibawa masuk. Pihak
pengurusan tidak dapat membendung keadaan ini kerana aktviti membersihkan bahan
radioaktif mesti dipercepatkan. Disebabkan di Loji Nombor 1 Fukushima yang
tidak memerlukan sebarang kad pengenalan diri atau gambar untuk keluar masuk,
maka mereka yang bekerja melalui broker yakuza tidak boleh dikesan.

Lebih
meggemparkan lagi apabila sekumpulan yakuza di Chiba mengumpulkan sejumlah
gelandangan lalu membawa mereka ke kawasan terjejas. Di situ mereka mengajar
gelandangan tadi cara-cara untuk mendapatkan bantuan kewangan kecemasan. Orang
yang sama digunakan untuk memohon bantuan kewangan dibeberapa kawasan berbeza.
Setiap gelandangan boleh menerima wang sehingga berjumlah 750 ribu Yen manakala
kumpulan yakuza ini akan mengambil separuh darinya.

Kod ninkyo yakuza atau menunggang bantuan
kemanusiaan?

Sebenarnya,
wujud beberapa lagi aktiviti yakuza sepanjang proses pemulihan kawasan terjejas
di Fukushima dan sekitar. Ia bercampur antara baik dan buruk. Dalam budaya
yakuza memang ada satu kod yang dipanggil “ninkyo’. Kod ini mempunyai nilai
keadilan, tanggungjawab dan menghalang orang lain daripada kesengsaraan.

Hinggakan
Miyazaki yang merupakan anak kepada bekas ketua yakuza mengakui bahawa tujaun
bantuan kemanusiaan diberi secara keseluruhannya hanya untuk kepuasan diri
mereka serta kebanggaan. Jika dilihat laporan-laporan mengenai aktiviti yakuza
yang ada udang disebalik batu, pada sisi yang lain, apakah yakuza menunggang
nilai bantuan kemanusiaan?

Sumber:Andrew Rankin. (2012). 21st Century Yakuza: Recent Trends in Organized Crime in Japan-Part 1. The Asia-Pacific Journal.  Jones, Terril Yue. (2011). Yakuza among first with relief supplies in Japan. Reuters. https://www.reuters.com/article/us-yakuza/yakuza-among-first-with-relief-supplies-in-japan-idUSTRE72O6TF20110325IFL Science. (n.d). At Chernobyl and Fukushima, radioactivity has seriously harmed wildlife. https://theconversation.com/at-chernobyl-and-fukushima-radioactivity-has-seriously-harmed-wildlife-57030